ועדת החוץ והביטחון, כנסת 19, פרוטוקול מספר 3, 2014-01-21 14:00

אברהם מיכאלי: צהריים טובים, אני פותח את ישיבת ועדת המשנה, הוועדה המשותפת לעניין הכרזת מצב חירום של ועדת החוקה, חוק ומשפט וועדת החוץ והביטחון.

אברהם מיכאלי: תראו, רבותי, היום הישיבה הזאת תוכננה בפורמט מסוים, זימנו היום שישה מנכ"לים של משרדי ממשלה: מנכ"ל משרד הבריאות פרופ' רוני גמזו; אלוף דן הראל מנכ"ל משרד הביטחון; מר עוזי יצחקי מנכ"ל משרד התחבורה; מר עמית לנג מנכ"ל משרד הכלכלה; מר דוד לפלר מנכ"ל המשרד להגנת הסביבה; ועורך-דין גיא רוטקופף המנכ"ל הנוכחי של משרד המשפטים, ויצוין שבעקבות הפניות הישירות שלנו למנכ"לים קרה משהו - פתאום המשרדים התחילו להבין שמצד אחד פתרונות אין להם, אבל לו"ז יותר מוגדר ויותר ספציפי לפחות התחלנו לקבל מהם.

אברהם מיכאלי: החלטתי היום בשלב הזה, יחד עם צוות הוועדה, לשחרר חלק גדול מהמנכ"לים שביקשו להשתחרר כי הם הרגישו, כך חשתי, שהם לא מוכנים לישיבה הזאת.

אברהם מיכאלי: חלילה, אין לי שום כוונה להביך ואין לי שום כוונה לגרום להם לשבת פה אצלי בחדר הוועדה ולחוש אי-נוחות.

אברהם מיכאלי: אבל מכיוון שהנושא חשוב, חשוב מאוד ולא סובל הרבה דיחוי, עורך-דין ברקוביץ, אתה כוותיק פה במערכת, יחד עם גברת גאל, עורכת-דין גאל, שבאמת מלווה אותנו כבר כמה שנים, אמרנו: נתייחס למכתבים שהם העבירו, כל אחד מהם העביר מכתב – מעבר לזה שגם מנכ"ל משרד המשפטים העביר מכתב, אבל אני רוצה כרגע כשאתה יושב אתנו כנציג משרד המשפטים להתקדם שלב בעקבות המכתבים שלהם, ובעקבות לוח הזמנים הצפוף שיש לנו עד ההכרזה הבאה.

אברהם מיכאלי: ההכרזה הבאה שתבוא מהממשלה – ואתם כמשרד המשפטים שותפים בוודאי בתיאומים המתאימים לזה – תבוא עוד חודש-חודשיים.

עידו בן יצחק: לא, במאי.

אברהם מיכאלי: בסדר, אבל הבקשה תגיע כבר.

עידו בן יצחק: הבקשה כן, הבקשה צריכה להגיע.

אברהם מיכאלי: אני מדבר כרגע על זה שההליכים הרי יתחילו - - -

אסף פרידמן: תוך חודש וחצי תהיה פנייה של הממשלה.

אברהם מיכאלי: יפה.

אברהם מיכאלי: אסף צודק בכך שאנחנו נכנסים פה לסיטואציה שבעוד חודש וחצי-חודשיים נצטרך לעמוד מול משרדי הממשלה ולשאול: טוב, בסדר, מה עשינו מאז ההכרזה הקודמת?

אברהם מיכאלי: אני חושב שהמצב המגוחך הזה שאני או יושב-ראש ועדה משותפת עולה לבמה ומתחיל לנמק עוד פעם למה – מי שיצלם את זה ברצף של כמה שנים אחרונות - אפשר לעשות מזה "ארץ נהדרת".

אברהם מיכאלי: נכון שהכנסת מתקדמת, נכון שהכנסת עשתה מהלכים בשנים האחרונות, אבל הכנסת נראית הכי מגוחכת בכל הסיפור הזה, כי אנחנו אומרים למשרדי הממשלה: תתקדמו, כל אחד מביא הסברים כאלה או אחרים, לא אקרא לזה חלילה "תירוצים", אבל התוצאה שמצב החירום היום במדינה מוכרז כתוצאה מכך שהפקידות לא מתקדמת בקצב הנאות.

עמי ברקוביץ: יש טעמים ביטחוניים להכרזה על מצב – יש לך תשתית חקיקתית ביטחונית שאתה חייב - - -

אברהם מיכאלי: אני מודיע לך שבניתוחים שלנו, עורך-דין ברקוביץ, אנחנו יודעים בדיוק איזה חוקים ביטחוניים יש.

עמי ברקוביץ: והם מתקיימים בוועדת החוקה עכשיו - - -

אברהם מיכאלי: דקה, תקשיב רגע, עוד מעט נגיע לוועדת החוקה.

אברהם מיכאלי: ועדת החוקה היא בסוף השעיר לעזאזל של כל הטיעון הזה, ואנחנו ככנסת מטפלים בזה מול יושב-ראש ועדת החוקה, מול הייעוץ המשפטי של ועדת החוקה, אבל דוד לא רוצה שימצאו את זה כתירוץ.

אברהם מיכאלי: זה לא התירוץ.

אברהם מיכאלי: בשביל זה אנחנו לא מכריזים היום על מצב חירום במדינה, כי אם נניח היינו מחר בבוקר פותרים את בעיית הפקודה למניעת טרור, ששם זה מעוכב, יש פה רשימת חוקים שעורך-דין עידו מטפל בהם, נראה לי שהוא יודע כבר בעל-פה את הרשימה - אלה כולם יפלו לפי ההיגיון הזה.

עמי ברקוביץ: אז זה יחדד את הבעיה, אבל כרגע ההכרזה היא בעיקר על הסעיף הביטחוני.

אברהם מיכאלי: לדעתי זה טיעון בשביל לבוא להתריס כלפי הכנסת, שהיא לא עושה כביכול את מה שהיא צריכה לעשות.

אברהם מיכאלי: את הקטע של הכנסת אני לוקח על עצמי כחבר כנסת, כיושב-ראש ועדת משנה, כחבר ועדת החוקה, שאת העניין הזה נפתור, אני כבר אומר לך שכנראה בימים הקרובים – עקב הלחץ שאנחנו מפעילים על המחלקה המשפטית, על הייעוץ המשפטי של ועדת החוקה – נתחיל לדון כבר בחוק הזה.

אברהם מיכאלי: החוק הזה קשה, מורכב, מסובך, אבל נפתור אותו.

אברהם מיכאלי: אבל אני עדיין רוצה לגרום לאותם משרדי ממשלה אחרים, שהם את שלהם לא עושים, אתה מבין, אם היו מדברים אתי במשהו, אני יודע מה, כוח עליון, לא ניתן להתגבר, לא יכולתי לבוא בטענות לבני-אדם כי הם בני-אדם.

עמי ברקוביץ: כן.

אברהם מיכאלי: אבל פה אנחנו כבר שומעים את אותם הסברים ותירוצים שנים, זה לא בקדנציה הזאת, זה כבר התחיל בקדנציה הקודמת, ואני מנסה להיעזר בכם כמשרד המשפטים, כיועץ המשפטי לממשלה.

אברהם מיכאלי: מחלקת ייעוץ וחקיקה, שאתם באמת עושים עבודה גדולה וחשובה, איך נגרום לזה, ליועצים המשפטיים במשרדי הממשלה השונים שיזוזו, שיתקדמו.

אברהם מיכאלי: עד לפני כמה זמן שלחנו מכתבים לשרים, הם בקושי הגיבו.

אברהם מיכאלי: עכשיו אני לא יכול לשלוט בשרים בדרך המקובלת כי זה תפקידו של ראש הממשלה.

אברהם מיכאלי: רציתי להחזיר את הכדור חזרה למזכיר הממשלה, ולהגיד לו: אדוני מזכיר הממשלה, אדוני ראש הממשלה, טפל בשרים שלך אתה.

אברהם מיכאלי: אנחנו ככנסת לא משחקים פה בהענשות, אבל זה לא זז, הם לא מגלים נכונות אפילו להתערב בזה.

אברהם מיכאלי: לא ראיתי מהיועץ המשפטי לממשלה איזו תגובה ויחס מיוחד בקטע הזה של נכונות לעזור, והליועץ המשפטי לממשלה יש כלים מאוד חשובים לבוא ולנער את המשרדים השונים להתקדם.

אברהם מיכאלי: עוד מעט נשמע גם את ההסתייגויות שלך ושל משרד המשפטים - מה יכולים לעשות, אבל עכשיו כשפניתי פתאום למנכ"לים, המנכ"לים הבינו שאם הם נקראים פה לישיבה, לא נעים להם להופיע פה.

אברהם מיכאלי: ואני אומר לך עכשיו, התקשרו אלי אישית כמה שרים וכמה מנכ"לים, ואמרו: תשמע, אנחנו מתביישים שזה המצב.

אברהם מיכאלי: אז אני רוצה שנעבוד על איזו תוכנית.

אברהם מיכאלי: עכשיו לא ארפה, מעכשיו עד הבקשה הבאה נכנס ישיבות פה מדי שבועיים ומדי חודש כדי שבסוף לא אשמע את ההסברים שעוד מעט נקרא במכתבים - איך היום לא הספיקו, וזה לא התחיל הרי מהבקשה האחרונה של לפני חודש-חודשיים, זה שלוש שנים-ארבע שנים.

אברהם מיכאלי: תשמע, כוותיק במערכת אתה יודע שלהליכי חקיקה יש, בוא נגיד כך, מסלולים, אבל אי-אפשר כשמישהו בא ומסביר לי שתזכיר החוק מסתובב כבר ארבע שנים, כל הכבוד, אם זה משהו לא פתיר אז תחליטו באיזו דרך אתם רוצים לפתור אותו כמחלקת הייעוץ של החקיקה, וכנראה שצריך להדריך את היועצים המשפטיים במשרדים הממשלתיים השונים איך מגיעים לתוצאות טובות.

אברהם מיכאלי: לא יודעים להגיע לתוצאות?

אברהם מיכאלי: אז מצדי מצב חירום לא יוכרז ושיעבדו בזמן החופשי שלהם, שלא יהיה להם שום כלי במשרד לתפקד אתו, שיעבדו בקצב שלהם, ואז אולי יחפשו את הפתרונות יותר מהר.

אברהם מיכאלי: תראה, הכנסת עומדת פה במצב מביך.

אברהם מיכאלי: הכנסת מבקשת מחברי הכנסת להצביע על משהו שמשרדי הממשלה לא עושים מספיק.

אברהם מיכאלי: בישיבה הקודמת התבטאתי במילה יותר חריפה אפילו, שכל אחד כנראה חושב שהוא עובד עד שעה מסוימת והולך הביתה.

אברהם מיכאלי: אז אני חוזר בי מהמשפט הזה, אני יודע שהעבודה קשה ויש להם הרבה עומסים, אבל מכיוון שהחלטנו גם בגלל נזיפת בג"ץ וגם בגלל זה שהכנסת לא מתפקדת שהכנסת לא יכולה לעבור על זה לסדר-היום.

אברהם מיכאלי: מבחינתנו באנו גם ליושב-ראש הכנסת, ואמרנו: כבוד הכנסת חשובה לנו.

אברהם מיכאלי: חבר הכנסת מקלב, בבקשה.

אברהם מיכאלי: לכן, אני עושה היום את ההקדמה הזאת דווקא אתך, כי עורכת-דין גאל באמת יושבת פה בכל ישיבה, והיא חוטפת את הנזיפות, והיא לא אשמה בזה.

עמי ברקוביץ: אני יודע.

אברהם מיכאלי: אני יודע שהיא מנסה, כוותיקה פה, בכל משרדי הממשלה היא מכירה כבר את כל הצוות שמופיע פה, גם ביקשתי היום לא להזמין אפילו את הצוות, כי אין לי מה לשבת כבר עם הצוות.

עמי ברקוביץ: איזה צוות?

אברהם מיכאלי: צוות של משרדי הממשלה.

אברהם מיכאלי: כי אמרו: המנכ"ל לא יגיע, אז יגיע הצוות.

אברהם מיכאלי: אמרתי לחברים פה בוועדה: אם המנכ"ל כבר כותב לי את התשובות, ונקרא כל תשובה של כל מנכ"ל, אז בעצם אני מבין מזה שהוא לוקח אחריות על עצמו וניתן לו מהיום לו"ז מוגדר לא כפי שהם מבקשים, שאם לא מתקדמים, נצטרך אולי בעוד חודש לקבל החלטה מה עושים לקראת ההכרזה הבאה.

אברהם מיכאלי: ופה אני רוצה את הייעוץ שלך, של ותיק במערכת, איך נפתור את העניין הזה.

אברהם מיכאלי: לא מדובר פה במשהו בלתי אפשרי, מדובר פה או בתזכיר חוק או בתקנות, שלדעתי זה הרבה יותר קל.

אברהם מיכאלי: אם זה עניינים מקצועיים שהם – פעם באו אלינו, ואמרו לנו לדוגמה: תחום של בורסת היהלומים זה תחום מאוד רגיש למדינת ישראל, ואם נשנה את התקנות – תקנות יש שם, נכון?

עידו בן יצחק: שם זה צו שהם הולכים להפוך אותו לחוק.

אברהם מיכאלי: עכשיו הופכים אותו לחוק.

אברהם מיכאלי: אמרו: אם נחליף את זה ונשנה את זה יהיה פה זעזוע בין-לאומי, ככה הגדירו לי את זה ראשי הענף, אז אמרתי: רבותי, אנחנו מתחשבים בזה כמו שמתחשבים בחוקים ביטחוניים, כלכלה במדינת ישראל - הם היצואנים הכי גדולים של המדינה.

אברהם מיכאלי: בסוף פתאום ראיתי שהם כן מתקדמים, יש פתרונות.

אברהם מיכאלי: בעיני זה בסדר העדיפות הראשון להושיב את כולם עד שיצא העשן הלבן, ואז אם השר או המנכ"ל במשרד יודע שעכשיו יש לו שבועיים במשרד שכל המשרד, שכל הייעוץ המשפטי בעזרת כל מי שקשור בזה עובד על הדברים האלה, אני חושב שאפשר לפתור את זה.

אברהם מיכאלי: איפה שנגיע לפלונטר הגדול, כמו הפקודה למניעת טרור, ששוכב בכנסת כבר שנתיים-שלוש - - -

עמי ברקוביץ: זאת אומרת, ברמה הפרטנית אני מבין שיש גם עוד כמה תקנות שנמצאות בוועדות השונות של הכנסת.

עידו בן יצחק: כן.

אורי מקלב: מה שכבר הגיע, על זה אתה לא מדבר, נכון?

אורי מקלב: תקנות שכבר הגיעו לוועדות.

אורי מקלב: זו ישיבה מיוחדת.

אברהם מיכאלי: אנחנו חייבים לדבר, חבר הכנסת מקלב, זהו, אתנו ועם הכנסת ועם ראשי הוועדות.

אברהם מיכאלי: לכן, האמן לי שלנו מפריע בלי שמישהו יגיד לנו, אבל הכנסת מתקדמת עכשיו, אני לא רוצה שמישהו ישתמש בזה כתירוץ כל הזמן, ויגיד: מכיוון שבכנסת לא מספיק התקדמו בקצב – אגב, פקידי ממשלה לא תלויים כמו הכנסת בבחירות.

אברהם מיכאלי: פה היו בחירות ובגלל שנת בחירות - שנה הלכה פה בכנסת, אבל אני לא מסביר את זה כתירוץ, צריך להתקדם, כי כולנו בסוף מגיעים לאותה מטרה.

עמי ברקוביץ: בוודאי, כן.

אברהם מיכאלי: אם עוד חודשיים-שלושה עוד פעם נצטרך לעלות על הבמה, ולהגיד: רבותי, מבקשים עוד פעם, כי אגב, בפעם האחרונה הארכנו את זה לחצי שנה.

עמי ברקוביץ: אני יודע.

אברהם מיכאלי: הייתה פה הצעה בוועדה שרצו להאריך את זה לשלושה חודשים, פה התקבלה בסוף שבשלושה חודשים לא יספיקו כלום.

אברהם מיכאלי: רק להגיש בקשה זה חודשיים מראש, אז שכנענו את חברי הוועדה שיסכימו להצביע לחצי שנה, אבל חצי השנה הזאת, הנה, או-טו-טו.

אברהם מיכאלי: אני רוצה היום - - -

עמי ברקוביץ: חצי שנה זה באמת גם זמן קצר במובן הזה שכמו שנאמר קודם - הפער בין ההכרזות, אבל כל הליכי ההכנה ועד שההצעה מגיעה היא כבר קודם, אז זה גם מצמצם את טווח הזמן ומצד אחד מאפשר לך להיות עם יד על הדופק ועם מעקב.

אברהם מיכאלי: עורך-דין ברקוביץ, אם הם היו מתחילים היום את ההכנות, הייתי מבין, הם התחילו את ההכנות האלה לפני שלוש שנים או ארבע שנים.

עמי ברקוביץ: זה נכון.

אברהם מיכאלי: ואגב, אותו תירוץ שחוזר לנו כבר בכמה וכמה ישיבות מאותם אנשים, אני חושב שהם בעצמם מתביישים בעצמם.

אברהם מיכאלי: מה הסיבה האמיתית?

אברהם מיכאלי: אני כבר לא יודע.

אורי מקלב: הסיבות שונות בכל משרד ומשרד?

אברהם מיכאלי: אגב, התירוץ הוא אותו תירוץ כל הזמן: החזרנו וקידמנו.

אורי מקלב: יש חלק סחבת וחוסר תשומת לב, יש חלק שבאמת נתקלים באיזו חומה, איפה שהוא יכול להיכנס זה בעצם איפה שיש להם חומה משפטית, ואז עושים להם את האיגוף ומלמדים אותם.

אורי מקלב: מי שעצלן אז צריך להיות טיפול אחר - סדר עדיפויות.

עמי ברקוביץ: סדר עדיפויות, כן.

אברהם מיכאלי: חבר הכנסת מקלב, בהקדמה שלי שלא שמעת אמרתי שהיום שישה מנכ"לים היו מוזמנים לפה, - -

עמי ברקוביץ: אולי זו השיטה.

אברהם מיכאלי: - - בסוף אחד אחד שחררתי אותם, כי הרגשתי שהם באים לפה בבושת פנים, הם אמרו: אנחנו מתביישים לבוא לפה.

אברהם מיכאלי: מצד שני שלחו תשובות.

עמי ברקוביץ: אולי זה הקטליזטור.

אורי מקלב: זו אזהרה.

אורי מקלב: כשהוא מסתכל על העתיד באמת אין לו זמן, כשהוא מסתכל אחורנית, אתה אומר לו: תשמע, מה קידמת?

אורי מקלב: כמה דברים עברו את כבר את התקנות והחוקים?

אורי מקלב: יש כאן חומר מאוד מאוד גדול.

אורי מקלב: בתלמוד כתוב: אין אדם מעיז בפני בעל חובו.

אורי מקלב: דווקא ראיתי את הישיבות האלה ובאתי לכאן לא בגלל שהייתי כאן יכול להשפיע הרבה, רק כדי לומר לו: איפה היית?

אורי מקלב: האי-נעימות הזאת מביאה אותך - - -

אברהם מיכאלי: חבר הכנסת מקלב, אני לא פותר את זה היום מכיוון שהם כתבו תשובות בכתב, אמרתי: אני רוצה לשבת עם משרד המשפטים שנבין, הרי פה בסוף כולנו שואפים לאותה מטרה, והיועץ המשפטי לממשלה צריך להיות הראשון שיהיה יחד אתנו בזה.

אברהם מיכאלי: דוקטור רוטקופף ביקש היום לא להגיע כי הבנתי שהוא או-טו-טו עוזב את התפקיד, אז למה אזמין אותו?

אברהם מיכאלי: אבל גם אותו חשבתי להזמין לפה היום.

עמי ברקוביץ: ב-1 בפברואר הוא מסיים את התפקיד.

אברהם מיכאלי: אני מעריך אותו ואנחנו מוקירים אותו, אני רוצה פה לקבל משהו מתואם בינינו.

אברהם מיכאלי: משרד המשפטים הוא הבכיר במשרדים בדברים האלה, ולכן ביקשתי שהם דווקא ישבו אתי, ולשאר אמרתי: היום נשחרר אתכם, בעזרת השם בעוד שבועיים-שלושה נזמן אותם, אני לא הולך לוותר למנכ"לים.

אברהם מיכאלי: יכול להיות שצריך לזמן גם את השרים כדי לגרור את בושת הפנים הזאת, כמו שאתה אומר, שהמשרד שלהם נראה לא טוב.

אברהם מיכאלי: אם יש להם בעיה אמיתית, בואו נבדוק כולנו ביחד איפה הבעיה האמיתית.

אברהם מיכאלי: אבל אני חושב שהבעיה האמיתית היא שהם לא מתפנים לזה, שהם לא נותנים לזה את סדר העדיפות הנכון ואת תשומת הלב הנכונה.

אברהם מיכאלי: אשמע אותך לפני שנתחיל לקרוא את מכתבי המשרדים השונים, איך אתה חושב שתוכל לסייע לנו בזה, כי אמרתי לך, ראיתי כל פעם שעורכת-דין גאל באמת עשתה פה מאמצים גדולים, והיא ממש בקיאה כבר כמעט בכל משרד - איפה התקנות עומדות, איפה החוק עומד, אבל זה לא עוזר לי.

אורי מקלב: אם זה תיאומים בין המשרדים ושם נתקעים – יש הרבה תקנות של תיאומים, נכון שזה גם שם, זה אחד - - -

עידו בן יצחק: רוב הדברים שמתעכבים זה בגלל שכל מיני גורמים - - -

אברהם מיכאלי: חבר הכנסת מקלב, אבל בסוף הם המתאמים הכי גדולים, הם יודעים איפה בדיוק כל דבר עומד במשרדים עד שהוא מגיע אליהם.

אברהם מיכאלי: לשבחם ייאמר, כל מה שמגיע אליהם לא מתעכב שבוע-שבועיים, אז אם אצלם לא מתעכב כשיש להם פי אלף עומס - - -

אורי מקלב: היועצים המשפטיים במשרדים כן המעכבים.

אברהם מיכאלי: הם טוענים כל מיני הסברים.

עמי ברקוביץ: הרבה פעמים זה גם גורמים מקצועיים, זה לא - - -

אברהם מיכאלי: בסדר, גם גורמים מקצועיים, בואו, חברים.

אורי מקלב: יש גם דברים בעייתיים.

אברהם מיכאלי: אני משווה את זה לזה, אנחנו לא במערכת צבאית, אבל אם ראש הממשלה היה אומר על השולחן: רבותי, אני רוצה שתוך חודש תפתרו את הסוגיה הזאת, אני לא רוצה לראות שר אחד פה – - -

עמי ברקוביץ: נכון.

אברהם מיכאלי: - - תראה איך לשרים פתאום יש גב, זה מה שחשבתי שיגרום לזה.

עמי ברקוביץ: יש החלטות ממשלה כאלה, אומנם לא מדברות ברמה של – זה נכון, אתה צודק.

אורי מקלב: נכון, יש החלטה, זה לא שוטף, זה דברים שמתקיימים.

עמי ברקוביץ: ברמת העיקרון אני באמת מחליף היום את גאל כי היא נמצאת בחופשה, אבל אני חושב שבאמת כמו שאמרת בצדק, גאל עושה באמת מאמץ רב.

עמי ברקוביץ: אני חושב שהתהליך הזה שאתה מבצע את המעקבים אחרי משרדי הממשלה – ועכשיו העלית את הדרג באמצעות המנכ"לים – בהחלט נראה לי מהלך נכון, מפני שהוא באמת צריך לשמש קטליזטור ותמריץ לגרום לכך שבאמת ישנסו מותניים ויתנו – באמת זה עניין של סדרי עדיפויות, והמטרה להביא את הדברים לראש סדר העדיפויות.

אברהם מיכאלי: השאלה מה עוד, איזה כלים קיימים מניסיונך – כל זה חקיקה, כל זה דברים לא ליצור יש מאין.

אורי מקלב: אולי באמת תקרא את זה ואז נוכל להחליט לפי זה.

אברהם מיכאלי: אין לי בעיה.

עמי ברקוביץ: כן, אולי נתקדם.

אברהם מיכאלי: אגיד לך למה אני חותר - נתייחס למה שכל משרד ומשרד כתבו וסעיף סעיף נגיב להם, אין לי שום כוונה לוותר להם, אבל ציפיתי ממשרד המשפטים, דווקא את הכלים שיש לכם - היועץ המשפטי לממשלה.

עמי ברקוביץ: לאיזה כלים אתה מתכוון?

אברהם מיכאלי: היועץ המשפטי לממשלה, רבותי, לקרוא להם, לא נסבול יותר שבמשרדים השונים הדבר הזה לא מסתיים.

אברהם מיכאלי: זה לא משהו שהתחיל אתמול-שלשום, זה כבר שנים, שנים לפני שהתחלנו לטפל בזה, עשרות שנים.

עמי ברקוביץ: לא, זה התחיל ב-2000.

אברהם מיכאלי: השאלה אם יש כלי של היועץ המשפטי לממשלה, מעבר לזה שאני לא פוטר את ראש הממשלה ואת משרד ראש הממשלה על האחריות הכוללנית על משרדי הממשלה.

עמי ברקוביץ: זה בעיקר עניין של סדרי עדיפויות, ולכן מהבחינה הזאת באמת זה יותר ברמה של עבודה ממשלתית כוללת.

עמי ברקוביץ: יחד עם זאת, אני יודע שכמו שאתה אומר, גם בעבר הוצאו פניות של היועץ המשפטי לממשלה, של המשנה ליועץ המשפטי לממשלה עוד כשמר שופמן היה בתפקידו וגם הגב' קורן כינסה את היועצים המשפטיים, אז זה גם בהחלט מסלול אפשרי.

עמי ברקוביץ: אבל נראה לי שגם לפי התגובות שאנחנו מקבלים עכשיו – אני חושב שזו עובדה שיש לזה אימפקט, עובדה - - -

אורי מקלב: אתה צודק, אבל צריך לראות גם וגם.

אברהם מיכאלי: בוא נראה, התגובות עדיין לא נותנות לי תחזית לעוד חודש-חודשיים, זו בדיוק הנקודה.

אברהם מיכאלי: בוא נעבור משרד משרד ונראה את ההתייחסות לזה, מה הגיוני ומה לא הגיוני.

עמי ברקוביץ: בסדר גמור.

אברהם מיכאלי: המשרד הראשון זה משרד התחבורה?

עמי ברקוביץ: יהיה אפשר לקבל אחר כך את המכתבים האלה?

אברהם מיכאלי: בוודאי.

אברהם מיכאלי: אני חושב שכן כי זה לא משהו חסוי, יש לנו עותקים שנוכל גם לתת.

עידו בן יצחק: יש מכתב ויש מכתב המשך.

אברהם מיכאלי: זה מכתב השלמה, יש לנו את המכתב הראשוני?

עידו בן יצחק: זה המכתב הראשון וזה מכתב ההשלמה.

אברהם מיכאלי: בוא נתחיל לראות את המכתב הראשוני.

אברהם מיכאלי: כמה סעיפים שעדיין פתוחים יש לנו במשרד התחבורה?

עידו בן יצחק: למשרד התחבורה יש כרגע חוק אחד וחמישה צווים.

עידו בן יצחק: כמובן שאני שם בצד את מה שבכנסת, מה שאצלו ביד זה כרגע - -

אברהם מיכאלי: לכנסת כרגע אני לא מתייחס.

עידו בן יצחק: - - זה חוק אחד וחמישה צווים שאמורים להיות מוסדרים.

עידו בן יצחק: החוק זה חוק להארכת תוקף של תקנות שעת חירום פיקוח על כלי שייט, אמור להיות מוסדר בחוק חדש.

אברהם מיכאלי: מה היה בפעם הקודמת שנפגשנו?

עידו בן יצחק: תזכיר החוק של הנושא הזה הופץ כבר ב-2007.

עידו בן יצחק: מאז - - -

אברהם מיכאלי: 2007, פשש, יש תוצאות מאז התזכיר?

עידו בן יצחק: כן, בדיון הקודם הם אמרו שאולי הם בכלל יצטרכו להוציא תזכיר חדש בגלל כל הזמן שעבר.

עידו בן יצחק: בדיון הקודם הם אמרו שהם עדיין עוברים על הערות של משרדים וכל מיני דברים כאלה, ולא ידעו להגיד מתי הם מסיימים.

עמי ברקוביץ: אני חושב שהם עורכים איזשהו מיפוי של הסוגיות.

עידו בן יצחק: כן.

עידו בן יצחק: העמדה שהציג מנכ"ל משרד התחבורה, שהם יסיימו את העבודה בנושא הזה עד סוף חודש פברואר, ואז יראו איך מתקדמים הלאה.

אברהם מיכאלי: מה הוא מבטיח לנו עד סוף פברואר?

עידו בן יצחק: שהוא יסיים את העבודה הפנימית במשרד.

אורי מקלב: שעד סוף אפריל הוא יגיש הצעת חוק.

עידו בן יצחק: לא, זה נושא אחר.

אורי מקלב: אה, זה לא זה?

עידו בן יצחק: זה נושא אחר.

עידו בן יצחק: אני מסתכל במכתב הראשון.

אברהם מיכאלי: על זה הוא מדבר אתנו בסעיף 1.

אברהם מיכאלי: אז הוא רוצה שניתן לו ארכה עד סוף פברואר כדי להציג - - -

עידו בן יצחק: כדי לסיים את עבודת המטה המחודשת, אפשר לקרוא לזה ככה, בעקבות הערות המשרדים וחלוף הזמן.

אברהם מיכאלי: אז זה עדיין לא תזכיר.

עמי ברקוביץ: זה כן, כי זה בעצם בא בעקבות התזכיר.

אברהם מיכאלי: השאלה אם הוא יכול להגיש את זה לוועדת שרים, זה מה שאני שואל עכשיו.

אברהם מיכאלי: אני רוצה לוח זמנים בשביל לדעת לאן אני מתקדם, כי לפי מה שהוא אומר, הוא רוצה חשיבה חדשה, הוא רוצה חודש וחצי.

עמי ברקוביץ: אם יהיה מדובר בהצעה חדשה לגמרי, אני חושב שיהיה נכון להפיץ תזכיר, אבל ככל שההצעה תהיה בשלה - 21 יום שיהיו לתזכיר זה כבר יהיה פחות קריטי בהנחה שזה יהיה משהו בשל ומגובש.

עמי ברקוביץ: אני לא בטוח שזה מה שיהיה, אבל - - -

עידו בן יצחק: זה תלוי עד כמה הם יהיו רחוקים ממה שהם הציעו בהתחלה.

עמי ברקוביץ: כן, כי אני מבין שזה באמת מורכב.

אברהם מיכאלי: עם כל הכבוד לתשובה הזאת, מבחינתי אני רוצה לקבל תוך שבועיים הערכת מצב – אני לא מסכים שיהיה חודש וחצי הערכת מצב – ואחר כך לארגן, להגיש את זה כתזכיר חוק, אתן לו עד סוף פברואר.

אברהם מיכאלי: הוועדה תקבל תשובת מנכ"ל משרד התחבורה - האם הבדיקה שהוא רוצה לערוך לגבי המשך הדרך – אין שום סיבה שזה לא יהיה תוך שבועיים, אין שום סיבה.

אברהם מיכאלי: אני רוצה עד נניח 10 בפברואר, בסדר?

אברהם מיכאלי: ב-10 בפברואר אני רוצה לדעת מה הקו שהם החליטו ללכת עליו, ובעקבות זה יחליטו אולי הם בכלל רוצים חוק חדש אחר, אני לא יודע מה.

אברהם מיכאלי: עד 10 בפברואר תשובת מנכ"ל לוועדה – הפעם לא סתם – שאכן הוחלט מה שהוחלט בעקבות התשובה הזאת, בסדר?

עידו בן יצחק: אוקיי, בסדר.

אברהם מיכאלי: מה החלק השני לתשובה?

אברהם מיכאלי: זה הכול בסעיף 1?

עידו בן יצחק: הראשון זה חוק.

אברהם מיכאלי: עד 10 בפברואר עמדה, ולאחר מכן נחליט האם אנחנו מקבלים את מה שהם החליטו, ואז לראות איך מתקדמים לתזכיר חוק, זה מה שאני רוצה לדעת.

עידו בן יצחק: נושא שני זה שלושה צווים שאמורים להיות מוסדרים בתיקון חקיקה של פקודת התעבורה.

עידו בן יצחק: פה הם התחייבו להביא לממשלה את הצעת החוק עד סוף חודש אפריל.

אברהם מיכאלי: אתמול הביאו פה במליאה הצעת חוק די מקיפה בנושא של תיקוני תעבורה, השאלה היא אם זה לא זה.

עידו בן יצחק: לא זה.

אברהם מיכאלי: זה לא זה, נכון?

אורי מקלב: הצעות לחירום היו אתמול?

אורי מקלב: היו כל מיני החמרות בענישה.

אורי מקלב: החמרות בנהיגה - - -

עידו בן יצחק: לא, זה לא קשור לזה.

אברהם מיכאלי: זה לא קשור לזה?

אברהם מיכאלי: הנה, תבין, מה שהם רוצים להביא הם מביאים.

עמי ברקוביץ: הופץ תזכיר?

עידו בן יצחק: הופץ תזכיר ב-2010.

אברהם מיכאלי: אתה מבין?

עידו בן יצחק: אבל פה הם אומרים שעד סוף אפריל 2014 יביאו הצעת חוק.

אברהם מיכאלי: לא נותן, לא מאשר.

אברהם מיכאלי: חבר הכנסת מקלב, מה אתה אומר?

אברהם מיכאלי: אני רוצה לדעת את העמדה שלהם עד 10 בפברואר, גם מה הסיבה שזה מתעכב מ-2010 עד היום.

אברהם מיכאלי: לא נותנים לי הסברים.

אברהם מיכאלי: ההסברים שלהם לא מקובלים.

אברהם מיכאלי: הוא מסביר מה?

עידו בן יצחק: סיבה אפשר לבקש מהם עוד לפני 10 בפברואר.

אברהם מיכאלי: אתן לו להתארגן.

אברהם מיכאלי: אני מבין שהמנכ"ל כרגע נכנס לתמונה, אני רוצה תשובת מנכ"ל - למה עד 10 בפברואר לא יינתן לנו הסבר מלא שהתזכיר הזה יקודם.

אורי מקלב: עוזי יצחקי?

אברהם מיכאלי: כן, עוזי יצחקי.

עמי ברקוביץ: אתה מדבר על הצווים של המוניות ואלה, נכון?

עידו בן יצחק: מוניות, רכבלים והכול.

אברהם מיכאלי: עד 10 בפברואר אני רוצה פה תשובה, ואחר כך נחליט לפי זה אם אני מזמן אותו עוד פעם.

אברהם מיכאלי: בסוף כל מכתב נכתוב:

אברהם מיכאלי: לפי התשובות שלהם תישקל זימונם מחדש לוועדה.

אברהם מיכאלי: אין לי פה כלי אחר, אלא אם כן נחשוב על איזה משהו חדש.

עידו בן יצחק: הנושא השלישי זה שני צווים שאמורים להיות מוחלפים - - -

אורי מקלב: נעשה ישיבה עם המנכ"לים או שנביא את מנכ"ל ראש הממשלה.

אברהם מיכאלי: נעשה את זה, חכה, בשביל זה אני רוצה עכשיו תגובה לזה, נתתי להם עוד עשרה ימים-שבועיים להתארגן, אם לא, תהיה ישיבה נוספת, אני לא מוותר לאף אחד.

עידו בן יצחק: הנושא השלישי זה שני צווים גם בתחום השייט, שאמורים להיות מוחלפים בתקנות.

עידו בן יצחק: הם הפיצו להערות הציבור טיוטת תקנות בנובמבר וההתחייבות שלהם - - -

אברהם מיכאלי: נובמבר האחרון?

עידו בן יצחק: כן.

אברהם מיכאלי: אבל כבר שנים הם עובדים על זה.

עמי ברקוביץ: אבל עכשיו הם מתחייבים.

עידו בן יצחק: וההתחייבות של המנכ"ל כעת היא להעביר את הנוסח הסופי שלהם למשרד המשפטים עד סוף פברואר.

אברהם מיכאלי: זה הרבה זמן, כי הם כבר עובדים על זה מזמן, הם עובדים על זה שנים.

אברהם מיכאלי: אני זוכר את התשובות שהם נתנו לי, לפני שנים גיבשו משהו, למה לא העבירו עד עכשיו למשרד המשפטים אני לא יודע.

אברהם מיכאלי: אין שום סיבה שזה יידחה לסוף פברואר.

אברהם מיכאלי: גם פה 10 בפברואר, בדברים האלה אני כרגע קצר, אין מה לעשות.

אורי מקלב: כתוב אצלנו גם כן:

אורי מקלב: מר כדאתרא ומר כדאתרא ולא פליגי - אני רואה את חבר הכנסת מיכאלי מגיע לכל מקום עם התיק הגדול שלו, כותב מכתבים, אצלו סוף פברואר, אצלי עד שאני רואה את המכתבים כי אני הולך בלי זה, אז כל אחד - - -

אברהם מיכאלי: לא, זה הצוות הנפלא פה כותב מכתבים.

אורי מקלב: מבחינתך סוף פברואר זה הרבה זמן, מבחינתי זה לא כל כך.

אברהם מיכאלי: אגיד לך למה, חבר הכנסת מקלב, כי אם לא ניכנס בחשיבה של עוד חודשיים, - -

אורי מקלב: אתה צודק בזה.

אברהם מיכאלי: - - מאריכים מחדש את זה, תשמע, אתה לפעמים גם – איך צעק לי כמה פעמים - - -

עמי ברקוביץ: אתה מצפה, אתה רוצה לדרוש ממני עדכון עד 10 בפברואר.

אברהם מיכאלי: לא רק עדכון, מצדי אני אומר לך, פה התקנות מוכנות, רוצים להעביר אליכם בסוף פברואר, למה שלא יניחו - - -

עידו בן יצחק: אני לא יודע אם הן מוכנות, הם קיבלו כל מיני הערות שהם צריכים להטמיע.

אורי מקלב: לגבש על זה נוסח.

עמי ברקוביץ: אני רואה שזה אמור לעבור עוד לאישור משרד המשפטים.

אברהם מיכאלי: בסדר, מצדי שיגיע אליך עד 10 בפברואר.

אברהם מיכאלי: ואגיד לך, גם לך יש עבודה, אולי גם תעיר ותחזיר לו חזרה.

אברהם מיכאלי: תבין, צעק לי מלמטה – לא פעם ראשונה אלא פעם שלישית שאני עולה עם הדבר הזה – חבר הכנסת ברכה, ואמר: תגיד, אתה לא מתבייש לעמוד פה עם התירוצים?

אברהם מיכאלי: אני לא מתבייש כי אני לא עושה שום דבר רע, אבל הכנסת נראית מגוחכת.

אברהם מיכאלי: אמרתי לך, תחבר את כל זה, יש לך פה משהו לפורים.

אורי מקלב: זה משהו שמדליק את כולם, כשמגיעות הערכות תוקף של מצבי חירום, הכנסת היום לא ערוכה לקיים אותן, במיוחד האופוזיציה, והשמאל עוד יותר, רואים את זה בהקשר אחר, אבל זה מקבל קונוטציה של הארכת תוקף של שעת חירום לגבי ערבים, לגבי אחרים, אבל גם שהחלק הזה לא מעניין אותנו.

אברהם מיכאלי: כן, הקשר אחר, נכון.

עמי ברקוביץ: הוועדה בעצם תבקש לזרז, זאת אומרת, אם המנכ"ל מודיע שעד תאריך מסוים, אז למה - - -

אברהם מיכאלי: אני רוצה לקצר את לוח הזמנים כדי שהם ישבו מהיום בדחיפות יותר גדולה עד 10 בפברואר, מצדי שיעבירו לך את הנוסח ב-10 בפברואר, ואז אני מרוויח את 20 היום הנוספים שאתם תעירו, אז אולי סוף סוף בתחילת מרץ יניחו את זה לשר לחתימה.

אורי מקלב: אתה גם נוסע לפולין בשבוע הבא?

עמי ברקוביץ: כן.

אורי מקלב: כל הכנסת, ואני שומע שגם מנכ"לים נוסעים.

אורי מקלב: זה נקרא "שבוע שלא נספר", נמחק מהלוח.

עידו בן יצחק: תאמין לי שהמנכ"ל לא יושב על הנוסח של תקנות השעה.

אברהם מיכאלי: משרדי הממשלה עובדים בלי הפסקות, חוץ משבת וחג הם עובדים כל הזמן.

אברהם מיכאלי: בסדר, אז גם פה אני רוצה לקצר את לוח הזמנים שהוא מבקש, במקום זה ייכתב 10 בפברואר, ואז את כל מה שהוא רצה לקדם לסוף פברואר, שיקדם ל-10 בפברואר.

אברהם מיכאלי: מה עוד יש לו?

עידו בן יצחק: זהו, סיימנו עם משרד התחבורה.

עמי ברקוביץ: אבל הייתה תוספת, לא?

עידו בן יצחק: זו הבהרה, כי במכתב הראשון הוא לא התחייב על מועד מדויק לגבי התקנות האלה.

עמי ברקוביץ: אה, הבהרה.

אורי מקלב: משרד הבריאות הם הצרכנים ולא - - -

אברהם מיכאלי: דקה, נגיע, חכה, גם הם מתקדמים.

אברהם מיכאלי: בסוף כל מכתב נעשה את הנוסח הזה, לפי התשובות תישקל המשך הישיבה שבה הוא היה צריך להיות נוכח, שלא יחשוב שאני פוטר אותו.

אורי מקלב: בסדר.

אברהם מיכאלי: הלאה, משרד אחד זה משרד התחבורה.

אברהם מיכאלי: עמי, יש לך משהו להוסיף על הזירוזים האלה?

עמי ברקוביץ: לא, אני בעד.

אברהם מיכאלי: נשקול שוב את הקטע של פגישה משותפת עם היועץ המשפטי לממשלה או המשנה.

אברהם מיכאלי: מי מטפל בזה היום?

אברהם מיכאלי: אורית קורן?

עמי ברקוביץ: אורית קורן.

אברהם מיכאלי: המשרד השני?

עידו בן יצחק: משרד הביטחון.

אברהם מיכאלי: כמה דברים יש לנו במשרד הביטחון?

עידו בן יצחק: במשרד הביטחון יש כרגע חוק ושני צווים.

עידו בן יצחק: הצו הראשון הוא הנושא האקוטי של מכירת כרטיסי עינוג, פה המנכ"ל התחייב שבחודש הקרוב הוא יביא את הנושא להחלטה של שר הביטחון.

אורי מקלב: האם נבטל את החוק הזה?

עידו בן יצחק: העמדה שלהם היא שצריך לבטל אותו, האם לבטל אותו אקטיבית או לחכות שהוא יפקע מעצמו.

אסף פרידמן: הם מפחדים להתעסק עם ארגון נכי צה"ל.

אברהם מיכאלי: גם פה אני רוצה שהתשובה תתקבל - - -

עמי ברקוביץ: החודש הקרוב זה אומר עד סוף ינואר, לא?

אורי מקלב: אבל אז זה אומר שזה אקטיבי.

אברהם מיכאלי: כן, אני רוצה תשובת מנכ"ל בעניין מה שהוחלט ב-1 בפברואר - תאריכים מוגדרים, לא משהו עם ספק.

אברהם מיכאלי: שהיועצים המשפטיים – שלא היו מעזים בבית-משפט לאחר יום אחד בלי רשות – יתרגלו.

עידו בן יצחק: הנושא השני: עיסוק באמצעי הצפנה, זה צו שאמור להיות מוחלף בחוק - היה קצת קשה להבין מהנוסח הזה.

עידו בן יצחק: עמי, אולי תדע אם הטיוטה כבר הועברה אליכם או עוד לא.

עמי ברקוביץ: למיטב בדיקתי עם אריאלה קלעי היום, עדיין לא הועבר.

עמי ברקוביץ: נאמר שיועבר, לא עבר, ואנחנו מדברים על טיוטת קדם תזכיר, כמו שהוא כתב כאן, זה לא עבר.

עידו בן יצחק: עוד לא הועבר.

אברהם מיכאלי: קדם תזכיר מבחינתך אומר שאתה כרגע אפילו עוד לומד את כל ההערות שלך, כי בשלב ב' עוד תצטרך להעיר הערות.

עמי ברקוביץ: בעצם רוצים אישור עקרוני לפני הפצת התזכיר, זה גם יחייב בחינה משפטית.

אברהם מיכאלי: הם כותבים לוח זמנים?

אברהם מיכאלי: לא כותבים.

אברהם מיכאלי: מה זה "שלב ראשון"?

עידו בן יצחק: הם כתבו:

עידו בן יצחק: נעשה ככל האפשר כדי להניחה על שולחן הכנסת כבר במושב זה.

עמי ברקוביץ: קודם כול נעבור את השלב הראשון של - - -

אברהם מיכאלי: אני רוצה מהם תשובה שנוסח התזכיר שהם מתכוונים להעביר – למה "קדם"?

אברהם מיכאלי: לא הבנתי.

אברהם מיכאלי: למה לא מעבירים?

עמי ברקוביץ: כי הם עוד רוצים להתייעץ עם משרד המשפטים, ככה אני מבין.

אברהם מיכאלי: אני רוצה תשובה ב-1 בפברואר שהנוסח כבר נמצא במשרד המשפטים.

אברהם מיכאלי: תשובת מנכ"ל לגבי נוסח השלב הראשון שהוא כותב פה, שזה נמצא במשרד המשפטים, ואחר כך לפי ההתקדמות נחליט הלאה מה אני עושה אתו, כי משרד המשפטים לא יעכבו את זה.

אברהם מיכאלי: הנקודה אם זה ניתן או לא ניתן - הנוסח שהם יציעו.

אברהם מיכאלי: אגב, אתם במקדמי כבר כותבים אם זה בכלל בא בחשבון ללכת לכיוונים האלה או משהו כזה או לא?

עמי ברקוביץ: אני חושב שכן.

אברהם מיכאלי: הבנתי.

אברהם מיכאלי: אז 1 בפברואר.

אברהם מיכאלי: אין לי כרגע כבר מה לבקש לגבי המשך, כל עוד אני לא יודע שהנוסח הועבר.

עידו בן יצחק: הנושא האחרון זה חוק להסדר תפיסת מקרקעין בשעת חירום.

עידו בן יצחק: פה הם הפיצו תזכיר חוק בנובמבר, אני יודע שקיבלו הערות ממשרדי הממשלה, הם גם כותבים את זה פה.

עמי ברקוביץ: כולל משרד המשפטים.

עידו בן יצחק: כן.

אברהם מיכאלי: זה אומר שאפשר להגיש את זה כבר לוועדת שרים?

עמי ברקוביץ: זה בשלבים של ליבון ההערות לקראת ועדת שרים.

אברהם מיכאלי: אבל גם פה הם לא מתחייבים לתאריך, אני רוצה לו"ז.

עידו בן יצחק: הם אמרו: להביא לאישור לוועדת שרים לחקיקה לאחר ליבון ההערות במהלך מושב הכנסת.

אברהם מיכאלי: "במהלך מושב הכנסת" זה לא מתאים לי.

אברהם מיכאלי: אני רוצה לקבל מהם תשובה גם כן ב-1 בפברואר - מה מעכב שזה יונח בוועדת השרים לקראת תחילת חודש פברואר, זה הכול - זה בין 1 ל-5 בפברואר.

אברהם מיכאלי: אין שום סיבה, אלא אם כן יש בעיות וצריך – אני רוצה לקבל - - -

עידו בן יצחק: זה לא פשוט.

אברהם מיכאלי: שום דבר לא פשוט, גם את הפקודה למניעת טרור לא היה פשוט להכין.

אברהם מיכאלי: עמי, הדוגמה של הפקודה למניעת טרור שבזמנו התחלנו והפחידו אותנו: חבר'ה, זה – ופתאום הניחו נוסח, ופתאום הניחו במליאה אשרור קריאה ראשוני עם כל ההתנגדות שהייתה, אז מבחינתי אין יותר מפחיד מזה.

אברהם מיכאלי: אני רוצה פה דיווח עד 1 בפברואר בדיוק מה עשו עם זה.

אברהם מיכאלי: לגבי החוק הרביעי שהם כותבים פה, תכתוב להם שהכנסת סוף סוף אישרה את זה כידוע לכם, שידעו שהכנסת לא מעכבת פה.

אברהם מיכאלי: חוק הפיקוח אושר בשבוע שעבר בוועדה וזה הועלה כבר?

עידו בן יצחק: לא, זה אתמול אושר בוועדה.

אסף פרידמן: אתמול.

אברהם מיכאלי: מצוין, דווח: הוועדה אישרה.

עידו בן יצחק: הוא גם כותב את זה שאנחנו מאשרים.

אברהם מיכאלי: יפה, מצוין, אז שיגידו שהכנסת גם מזרזת ככל שניתן.

עידו בן יצחק: כן, כשיש לנו איך לכנס את הוועדה.

עידו בן יצחק: משרד הבריאות.

עמי ברקוביץ: אפשר לקבל את המכתב?

עמי ברקוביץ: פשוט שנוכל לראות.

עמי ברקוביץ: אה, אין לך עותק?

עידו בן יצחק: אחר כך נעשה פה סדר ואביא לך.

אברהם מיכאלי: הוא יצלם לך את הכול וייתן לך.

עמי ברקוביץ: אין בעיה.

עידו בן יצחק: משרד הבריאות - נושא ראשון, שלושה צווים: איכות מזון, הסחר במזון, סימון מוצרים.

אברהם מיכאלי: לא הבנתי.

אברהם מיכאלי: שירות המזון הארצי?

אברהם מיכאלי: למה?

אברהם מיכאלי: אין פה מכתב מנכ"ל?

אברהם מיכאלי: הוא לא כתב לנו מכתב?

עידו בן יצחק: המנכ"ל צירף את המכתבים שקיבל.

אברהם מיכאלי: יש עוד מכתב?

אברהם מיכאלי: אני רוצה לדעת שהוא בעניינים, לא שהוא מעביר לי דרך שליח.

עידו בן יצחק: הוא העביר מכתב, שהוא צירף את זה.

עידו בן יצחק: אין לנו את המכתב של המנכ"ל עצמו?

אברהם מיכאלי: יש לנו מכתב של המנכ"ל?

אברהם מיכאלי: תסדר לי את זה גם, אני רוצה בסוף לראות את כל המכלול יחד.

אברהם מיכאלי: היא כותבת לפרופ' גמזו, והוא שלח לנו את תגובתה.

אברהם מיכאלי: בסדר, היא מופיעה אצלנו כל הזמן, אז אותה כבר ראיתי ושמעתי.

עידו בן יצחק: הנושאים של איכות מזון, הסחר במזון וסימון מוצרים, אלה שלושה צווים שאמורים להיות מוסדרים בחוק.

עידו בן יצחק: יש החלטת ממשלה משבוע שעבר שאומרת שהמשרד יסיים את הכנת הצעת החוק הזאת, ויביא אותה לאישור הממשלה עד 16 בפברואר, זה בעניין הזה.

עמי ברקוביץ: ב-16 בפברואר זה מוגש לוועדת שרים?

עידו בן יצחק: כן.

אברהם מיכאלי: אגב, באיזה פורום של ממשלה זה הוחלט?

עמי ברקוביץ: הוא אמר שזו החלטת ממשלה.

אברהם מיכאלי: ממשלה כללית, זו לא ועדת שרים לחקיקה.

עמי ברקוביץ: לא.

אברהם מיכאלי: הבנתי.

אברהם מיכאלי: אגב, שים לב פה, מה שהיא כותבת זה סגנון שמישהו הלחיץ אותם: "לצורך יישום החלטת הממשלה נקבעו מועדים צפופים לגיבוש סופי של תזכיר החוק בזמן, ונקבעו מספר ימים לתגובת כל משרד".

אברהם מיכאלי: זה לא מקובל "מספר ימים", נכון?

אברהם מיכאלי: אז כשמישהו רוצה להלחיץ מישהו זה עובד.

אברהם מיכאלי: אז למה פתאום פה עושים ובדברים אחרים לא עושים?

אברהם מיכאלי: לכן פה זאת דוגמה בדיוק לכך שאני טוען שהכול עניין של סדרי עדיפות, וכשיש לחץ במשרד אז מזיזים מימין לשמאל תיקים ומטפלים במה שדחוף יותר.

אברהם מיכאלי: אגב, הבעיה של תקנים שכל פעם שמעתי, בדקתי, זו לא בעיה של תקנים, זו בעיה של סדרי עדיפות, ממש כך אמר לי השר.

עמי ברקוביץ: אני מניח שעוד תקנים יכלו לעזור, אבל זו בעיה של סדרי עדיפויות.

אברהם מיכאלי: בסדר, זה בכל משרד.

עידו בן יצחק: אגב, החוק הזה הוא די חוק מפתח כי מלבד הצווים שיוסדרו בו עצמו, אחרי שהוא ייחקק יהיה אפשר להתקין תקנות שיחליפו עוד עשרה צווים אחרים, ולכן יש חשיבות גדולה בחוק הזה, וטוב שיש בו את החלטת הממשלה.

אברהם מיכאלי: מכיוון שיש פה החלטת ממשלה ותאריך לדיון, בואו נקבע שנקבל דיווח מלא ועדכון מדויק עד 20 בפברואר מה בדיוק קרה.

אברהם מיכאלי: אם ועדת שרים אישרה את זה אז בטח יביאו את זה כבר לכנסת, זה סעיף אחד.

עידו בן יצחק: נושא נוסף:

עידו בן יצחק: סימון קוד של מזון ארוז מראש, פה הם היו צריכים לשבת עם משרד הכלכלה ולהחליט באיזה פורמט הם מביאים את זה, והם החליטו להטמיע את זה בתוך אותה הצעת חוק.

אברהם מיכאלי: שהיא למעלה?

עידו בן יצחק: כן.

אברהם מיכאלי: זה אומר שגם הבעיה הזאת תיפתר.

עידו בן יצחק: כן.

אברהם מיכאלי: על דעת משרד המשפטים, כך כתוב פה.

אברהם מיכאלי: עמי, סעיף 4ב, לא ראית את זה?

אברהם מיכאלי: בסעיף 4ב הם כותבים שהחליטו להסדיר נושא זה בתוך תזכיר החוק ההוא.

אברהם מיכאלי: אם ככה אז גם פה נוכל ב-20 בפברואר לדעת שזה אושר במסגרת האישור של ועדת שרים.

עמי ברקוביץ: 4ב מתייחס למכתב שלכם.

עידו בן יצחק: זה מתייחס למכתב שאנחנו כתבנו.

אברהם מיכאלי: כן.

עמי ברקוביץ: זה מדבר על צו סימון קוד.

עידו בן יצחק: כן.

עידו בן יצחק: הנושא הנוסף שמוזכר פה: הובלת לחם, בעניין הזה הם החליטו גם לחכות לחוק ההוא.

אברהם מיכאלי: זה נקרא "הובלת לחם", סעיף 4ג?

עידו בן יצחק: כן.

עידו בן יצחק: אחרי שייחקק החוק הגדול - -

אברהם מיכאלי: הגדול זה למעלה, בריאות הציבור מזון.

עידו בן יצחק: כן.

עידו בן יצחק: - - אז תהיה להם סמכות להתקין תקנות יותר מקיפות.

אברהם מיכאלי: הבנתי.

אברהם מיכאלי: אז בעצם גם פה אני לא יכול להתקדם בלי אישור החוק.

עידו בן יצחק: נכון.

אברהם מיכאלי: אז החוק הזה פותר לנו פה הרבה דברים.

עידו בן יצחק: יש עוד עשרה צווים שהוא פותר לנו.

אברהם מיכאלי: מצוין.

אברהם מיכאלי: אז 4ג מתייחס שוב לאותו חוק שנקרא "פקודת בריאות הציבור מזון" והתקנות שיותקנו, מה שכתוב אצלנו ב-4ג במכתב שלנו, שהפרוטוקול גם יבין, בעצם התקנות יותקנו אם החוק ההוא יאושר.

אברהם מיכאלי: יאושר זה אחרי הכנסת, כפי שנעשה לגבי צווים אחרים, כגון בשר טחון וגלידה, בסדר, זו דוגמה.

אברהם מיכאלי: זה חלק אחד של המכתב של משרד הבריאות?

עידו בן יצחק: כן.

עידו בן יצחק: עכשיו יש לו חלק אחר כי זה אגף אחר.

עידו בן יצחק: נושא של תכשירים להדברת מזיקים לאדם, פה הם אומרים שהכנת התקנות תסתיים עד סוף יוני 2014.

אברהם מיכאלי: זה לא מקובל עלי.

אברהם מיכאלי: יש פה תקנות?

עידו בן יצחק: כן.

אברהם מיכאלי: מה הסיבה שזה לא יאושר?

אברהם מיכאלי: ממתי הם כבר מטפלים בזה?

אברהם מיכאלי: שנים.

אברהם מיכאלי: אין שום סיבה שזה יידחה ליוני.

עמי ברקוביץ: תקנות שמחליפות את הצו.

עידו בן יצחק: הם אומרים שיש פה איזושהי תקינה אירופית שנכנסה לתוקף רק לאחרונה.

אברהם מיכאלי: זה פורסם לאחרונה לפני שנה וחצי, במאי 2012, סליחה, זה עוד מעט שנתיים, אין שום סיבה שזה יידחה.

אברהם מיכאלי: אני רוצה גם פה לקבל ב-20 בפברואר הודעה שלהם שהם הולכים להגיש את התקנות האלה מיידית.

אברהם מיכאלי: אין שום סיבה שתקנות שאושרו באירופה כמעט לפני שנתיים, במאי 2012, שזה יעכב אותם היום לגבש תקנות.

אברהם מיכאלי: אני רוצה לשמוע את עמדת המנכ"ל בעניין הזה, שהמנכ"ל יגיד לי למה לא ניתן להסדיר את זה לפני כן.

עמי ברקוביץ: עד מתי?

עמי ברקוביץ: עד 1?

אברהם מיכאלי: הם ביקשו את זה עד יוני, לא אתן כי יוני זה אחרי ההכרזה.

אברהם מיכאלי: אנחנו רוצים לשמוע שזה הוגש לכנסת, עד 20 בפברואר אני רוצה לשמוע את עמדתם, אם הם יצטרכו אחרי זה איזה שבוע-שבועיים ניתן להם עוד, אבל לא מעבר לזה.

אברהם מיכאלי: זה המכתב השני?

עידו בן יצחק: כן.

אברהם מיכאלי: מה עוד יש?

עידו בן יצחק: אני יכול רק לעדכן מדברים שהיו בכנסת, תקנות - - -

אברהם מיכאלי: לפני כן, במכתבים האחרונים ששלחנו להם זה מכסה את הכול?

עידו בן יצחק: כן, זה מכסה.

אברהם מיכאלי: מבחינת המכתב שלנו זה מכסה את הכול, ועל זה אני מחכה ממנו לתשובות.

עידו בן יצחק: כן.

אברהם מיכאלי: מה שקשור לכנסת לא קשור אליו.

עידו בן יצחק: אבל אני רוצה לעדכן את הוועדה.

אברהם מיכאלי: הבנתי.

אברהם מיכאלי: אז בוא נפריד מבחינת הבנה - המכתב שנשלח אליו הוא על מה שדיברנו עכשיו, אתה יכול לעדכן אותו שגם בכנסת התקדמו דברים, אני מתאר לעצמי שהוא יודע - אבל מה התקדם?

עידו בן יצחק: הוא יודע, פשוט שיהיה לנו לפרוטוקול.

אברהם מיכאלי: איזו ועדה זו?

אברהם מיכאלי: ועדת הכלכלה?

עידו בן יצחק: בוועדת העבודה, הרווחה והבריאות אושרו תקנות שיחליפו את הצו של שמן מינרלי בייצור מזון, על התקנות של תחליף דבש התחילו לדון, אבל עוד לא אישרו אותן.

אברהם מיכאלי: בסדר, אבל בכנסת מתקדמים.

עידו בן יצחק: כן.

אברהם מיכאלי: כי אנחנו במקביל שוב נפעל בכיוון של ראשי ועדות, יושבי-ראש ועדות עם יושב-ראש הכנסת, שהם יזרזו את הטיפול בכל מה שנמצא אצלם על השולחן.

אברהם מיכאלי: אני חושב שרוב יושבי-ראש הוועדות שמחים לשתף פעולה ומתקדמים.

אברהם מיכאלי: עם משרד הבריאות סיימנו?

עידו בן יצחק: כן.

עידו בן יצחק: משרד הכלכלה.

אברהם מיכאלי: כמה דברים יש לנו במשרד הכלכלה?

עידו בן יצחק: יש להם חוק אחד, ותלוי איך סופרים, בערך ארבעה או חמישה צווים.

אברהם מיכאלי: חוק אחד של תזכיר חוק.

עידו בן יצחק: לא, חלק מהצווים יוחלפו בחוקים.

עידו בן יצחק: מה שמלכתחילה חוק זה רק הנושא של חוק שעות עבודה ומנוחה, היתר זה צווים שחלקם הוחלפו בחוקים וחלקם בתקנות.

אברהם מיכאלי: הבנתי.

אברהם מיכאלי: נתחיל מהקל.

עידו בן יצחק: בוא נלך לפי הסדר שלו - נושא של צעצועים מסוכנים, מה שהוא כותב: "טיוטת החוק תובא לאישור ועדת השרים לחקיקה תוך שבועיים לאחר שהמשנה ליועץ המשפטי לממשלה יסמוך ידו על טיוטת החוק".

אברהם מיכאלי: בוא נבין, קודם כול התזכיר הופץ ביולי 2013.

אברהם מיכאלי: למה הוא קורא לזה "טיוטת החוק"?

עמי ברקוביץ: כי זה מה שמובא לאישור ועדת השרים.

עידו בן יצחק: זה מה שמובא לאישור ועדת השרים.

אברהם מיכאלי: הבנתי.

אברהם מיכאלי: הוא קורא לזה "טיוטת חוק", בסדר.

אברהם מיכאלי: ועדת שרים בעצם מקבלת כבר תזכיר מגובש, כך אני קורא לזה.

אברהם מיכאלי: המשנה ליועץ המשפטי לממשלה, למי מתכוונים פה?

אברהם מיכאלי: עמי, פה תוכל לעזור לנו.

אברהם מיכאלי: אורית קורן?

עמי ברקוביץ: לא, אני חושב שזה דווקא אבי ליכט.

אברהם מיכאלי: אבי ליכט?

עמי ברקוביץ: כן.

אברהם מיכאלי: אז פה אני רוצה שתי כתובות, אחר כך נוציא מכתב גם למנכ"ל משרד המשפטים, או שלא צריך?

עמי ברקוביץ: מהדיווח האחרון שנמסר לי מהרפרנט שמטפל אצלנו, היו דברים שבאמת חלה בהם עוד התקדמות, הייתה גם איזו בעיה עם האוצר שנפתרה, אז עכשיו כנראה שיש דברים שהועברו בתוך משרד המשפטים לעוד מחלקה, אני מקווה שזה באמת – זו כנראה ההערכה שלי.

אברהם מיכאלי: אם הוא מבטיח לי שתוך שבועיים, אין לי בעיה, אבל אני רוצה במקביל שנוכל לבדוק שאין תקלה ושעוד שבועיים זה לא יידחה לעוד שבועיים, אם אפשר לבדוק מי מטפל בזה כמשנה - אם זה אבי ליכט אז לבדוק דרכך.

אברהם מיכאלי: אני יכול דרכך?

עמי ברקוביץ: הרפרנט - - - , הוא ידע טוב.

אברהם מיכאלי: אני לא רוצה פה עיכוב, אם זה תוך שבועיים זו בשורה טובה.

עמי ברקוביץ: בסדר גמור.

אברהם מיכאלי: אם זה מגיע לוועדת שרים, התקדמנו - זה סעיף אחד.

אברהם מיכאלי: אגב, גם פה אני רוצה שיהיה לו ברור שאני רוצה דיווח עוד שבועיים פלוס כמה ימים, שזה הוגש וכו', כי אתה צריך לקבל עדכונים, אתה לא עוקב אחרי כל ועדת שרים - מה אישרו שם, מה לא אישרו.

אברהם מיכאלי: תעדכן לך שתוך שבועיים הוא מדווח, נניח עד 10 בפברואר.

עידו בן יצחק: ב-10 בפברואר אבדוק אתו שידווח לי שזה הועבר.

אברהם מיכאלי: נכון.

אברהם מיכאלי: אני מקווה שזה יאושר גם שם, אלא אם כן תהיה שם דחייה.

עידו בן יצחק: הנושא השני: מעליות, זה צו שאמור להפוך לחוק, הם החליטו לפצל את החוק לשניים: חוק אחד בהיבט הבטיחותי וחוק אחד בהיבט הצרכני.

עידו בן יצחק: בהיבט הבטיחותי הוא מתחייב פה תוך חודש להפיץ תזכיר.

אברהם מיכאלי: להפיץ, זה אומר שזה ייקח חודשים עד שיחזירו לו חזרה.

אברהם מיכאלי: מה הסיבה שהוא לא מפיץ?

עמי ברקוביץ: עוד 21 יום.

אברהם מיכאלי: הוא עוד לא הפיץ בכלל.

עמי ברקוביץ: נכון.

עמי ברקוביץ: תוך חודש הוא מפיץ ואז הוא נותן 21 יום ללמוד.

אברהם מיכאלי: אבל אתה יודע שזה לא יהיה 21 יום.

אברהם מיכאלי: אני רוצה לדעת מה הסיבה שהוא לא יכול להפיץ את זה מיידית.

אברהם מיכאלי: אם תוך חודש זה יופץ, זה אומר שהוא לא עשה כלום מהישיבה הקודמת, הרי כבר דיברנו על זה בישיבה הקודמת.

עידו בן יצחק: בישיבה הקודמת היו להם די הרבה בעיות בתוך המשרד שהם הציגו, וכנראה שחלק מהם הם לפחות פתרו.

אברהם מיכאלי: תקשיב, אני רוצה פה דיווח – לא לתת את התאריך שהם מבקשים בעוד חודש – אני רוצה לתת להם גם עד 10 בפברואר, 20 יום זה מספיק, 20 יום שהתזכיר יופץ וידווחו לנו שהתזכיר הופץ.

אברהם מיכאלי: אם מישהו יכול להספיק את זה בחודש, הוא יכול להספיק גם ב-20 יום, אין שום סיבה.

אברהם מיכאלי: עכשיו, מה זה בכל הנוגע להיבטים צרכניים?

עידו בן יצחק: ההיבטים הצרכניים - הם החליטו להעביר את זה לרשות להגנת הצרכן, פשוט קיבלנו את המכתב הזה היום, אנחנו צריכים לפנות לרשות להגנת הצרכן.

אברהם מיכאלי: למי יש שליטה ברשות להגנת הצרכן?

עמי ברקוביץ: לשר.

עידו בן יצחק: הרשות כפופה לשר הכלכלה, אבל היא עצמאית.

עמי ברקוביץ: היא עצמאית מבחינת הכפיפות למנכ"ל.

עמי ברקוביץ: אני חושב שיש לה מנכ"ל משלה, והיא בעצם כפופה במישרין לשר הכלכלה, אז זה בשלב ראשון דרך האחראי על הרשות הזאת.

אברהם מיכאלי: אני מציע ככה - קודם כול אם הם מעבירים את הכדור אליהם, אני רוצה ממנה גם לשמוע עד 10 בפברואר שמה שהעבירו אליהם נפתר, לא להתחיל לנהל אתם משא-ומתן.

אברהם מיכאלי: מכיוון שכבר עבדו על זה ו- ו-, אני רוצה תשובה עד 10 בפברואר שהיא עשתה כל מה שנדרש ממנה, והעתק מהמכתב הזה לשר הממונה עליה, יש לזה רשות, זה שר הכלכלה.

עידו בן יצחק: כן, זה שר הכלכלה.

אברהם מיכאלי: אז גם פה עד 10 בפברואר גג.

אברהם מיכאלי: הנה, יהלומים.

עידו בן יצחק: הם התחייבו להעביר טיוטת תזכיר למשרד המשפטים בשבוע הקרוב.

אברהם מיכאלי: יפה.

אברהם מיכאלי: זה אומר שאנחנו יכולים כבר לקבל מהם עדכון גם כן עוד עשרה ימים-שבועיים?

אברהם מיכאלי: קודם כול כשהם יעבירו שידווחו לנו.

עמי ברקוביץ: קודם כול שיהיה עדכון שהעבירו.

אברהם מיכאלי: עדכון ראשון שהם העבירו למשרד המשפטים, אחר כך נעקוב כמובן שמשרד המשפטים יעברו על זה בזמן סביר, עד 10 בפברואר ניתן להם לעדכן גם פה.

אברהם מיכאלי: כמובן שגם משרד המשפטים ידווחו.

עידו בן יצחק: אבל אפשר להתחייב על - - -

אברהם מיכאלי: איך נוכל לפני?

עידו בן יצחק: שהם ידווחו שהעבירו למשרד המשפטים.

אברהם מיכאלי: זה שבוע.

אברהם מיכאלי: אני מדבר על אחרי.

אברהם מיכאלי: בנוסף לזה, עד 10 בפברואר לדווח לנו אם הם כבר קיבלו חזרה ממשרד המשפטים את ההערות ואם אפשר להגיש את התזכיר, זה תזכיר חוק כבר.

אברהם מיכאלי: אגב, פה אני לא יודע, לאחרונה אין את הלחצים כבר מראשי הענף, הם באו לכנסת כמה פעמים והזהירו שזה הולך להיות חורבן.

עידו בן יצחק: ישבו אתם בכנסת ובנו את זה ביחד אתם.

אברהם מיכאלי: כנראה ישבו אתם ופתרו את כל הבעיות הבין-לאומיות, אז מה הבעיה לפתור את העניין של הובלת לחם?

אברהם מיכאלי: לא הבנתי.

אברהם מיכאלי: אתה מבין?

אסף פרידמן: גם עם הדבש היו פה איזה סיפורים, עם העוקץ ועם האבוקדו.

אברהם מיכאלי: אז פה שני שלבים: אחד משרד המשפטים, ואחר כך לשמוע מהם איך התקדם עם זה, עד 10 בפברואר לדעת אם הם מגישים תזכיר חוק לוועדת שרים.

עידו בן יצחק: הנושא הרביעי שהוא כותב פה זה מה שדיברנו קודם על משרד הבריאות בנושא של סימון קוד של מזון שהם החליטו להעביר את - - -

אברהם מיכאלי: לשלב.

עידו בן יצחק: לשלב את זה בתוך החוק של משרד הבריאות.

אברהם מיכאלי: ושמשרד הבריאות כרגע מביא את מה שמשרד הכלכלה עושה.

אברהם מיכאלי: איך הוא יכול להכין תקנות?

אברהם מיכאלי: עד אחרי החוק לא יהיו תקנות.

עמי ברקוביץ: לפי מה שאני מבין, החוק אמור לתת את ההסמכה שמכוחה יותקנו התקנות.

אברהם מיכאלי: יפה, אז מתי מכינים את התקנות?

אברהם מיכאלי: כבר בשלב הזה?

עידו בן יצחק: הם כבר התחילו לעבוד על תקנות.

עמי ברקוביץ: כבר מכינים טיוטה, לכשתעבור ההסמכה - - -

אברהם מיכאלי: את החקיקה יכול להיות שיביאו כבר עם החוק.

עמי ברקוביץ: או מייד לאחר מכן.

אברהם מיכאלי: אז יש לנו משהו לבקש מהם כרגע?

עידו בן יצחק: לא.

אברהם מיכאלי: יש טעם עכשיו לבקש מהם את הנוסח של התקנות תוך כך וכך זמן?

עידו בן יצחק: לא, כי אם החוק ישתנה אז הם גם יצטרכו לעשות תקנות.

אברהם מיכאלי: זה מה שאני אומר.

אברהם מיכאלי: אז בנוגע - - - טיוטת תקנות על בסיס הצעת החוק האמורה, אז בעצם מכינים כבר שיעורי-בית לקדימה.

אברהם מיכאלי: אז פה גם נשים את זה במעקב, כשנראה במשרד הכלכלה את סעיף 4 נדע שהם קשורים לזה, שלא נפספס בסוף.

אברהם מיכאלי: תגיד להם, לגבי התקנות אנחנו רוצים לקבל עדכון מכם, תן להם חודשיים עד 10 במרס - איך אתם מתקדמים עם טיוטת התקנות, כי עד אז אני כבר בטוח שאם זה יוגש לכנסת לקריאה ראשונה, זה יאושר פה תוך שבוע, כמה זמן ייקח?

אברהם מיכאלי: במליאה לא צריכה להיות בעיה.

עידו בן יצחק: בקריאה ראשונה, כן.

אברהם מיכאלי: אחרי זה בקריאה שנייה ושלישית זה בטח בוועדת הכלכלה, לא?

עידו בן יצחק: אולי לא, אולי בוועדת העבודה, הרווחה והבריאות בעצם.

אברהם מיכאלי: לא יודע, עכשיו אנחנו עושים סדר בוועדות, מחלקים את הוועדות מחדש.

אברהם מיכאלי: היום היינו צריכים לקיים דיון עקרוני, בסוף דחינו את זה לעוד כמה ימים.

עמי ברקוביץ: לשנות נושאים, תחומים?

אברהם מיכאלי: בנושא הזה אנחנו הולכים לעשות רוויזיה בכל הסוגיה של חלוקת תפקידי ועדות.

אברהם מיכאלי: לחוץ והביטחון, לדוגמה, ניקח את החוץ.

אסף פרידמן: או, כבר מדברים על זה - - -

אברהם מיכאלי: אני צוחק.

אברהם מיכאלי: הולכים לדון בכל הוועדות.

אסף פרידמן: מדברים על זה כבר.

אסף פרידמן: יש ועדות שזה טירוף מבחינת גודל.

אברהם מיכאלי: מכיוון שהן יעבירו את זה לכנסת, לאחר מכן יחליטו על הארגון.

אברהם מיכאלי: זה סעיף 4, וסעיף 5?

עידו בן יצחק: הנושא האחרון: חוק שעות עבודה ומנוחה.

אברהם מיכאלי: פה יש עכשיו את הברוך הזה שדיברנו עליו.

אברהם מיכאלי: עמי, אתה חייב להיות פה גם בתמונה, כי את גאל שאלנו בזמנו מה עמדת משרד המשפטים.

אברהם מיכאלי: עידו, תתאר לנו כרגע מי הגורמים שקשורים בזה.

עידו בן יצחק: משרד הכלכלה כמובן, משרד האוצר, משרד המשפטים, - -

אברהם מיכאלי: ההסתדרות.

עידו בן יצחק: - - ומולם ההסתדרות וארגוני המעסיקים.

עידו בן יצחק: כמו שדווח לנו בפעמים הקודמות הוקם צוות בין-משרדי לבחינה של כל הסוגיה של שעות עבודה ומנוחה, פה מדווח לנו המנכ"ל שהישיבה הראשונה התקיימה בשבוע שעבר, ושהם צריכים להגיש את ההמלצות שלהם תוך שישה חודשים.

אברהם מיכאלי: עכשיו השאלה היא - שישה חודשים זה בטוח אחרי ההכרזה.

עידו בן יצחק: נכון.

אברהם מיכאלי: השאלה היא איך אני יכול לזרז את הוועדה הבין-משרדית הזאת, את הצוות הבין-משרדי לשבת לפני כן.

אברהם מיכאלי: אני צריך להגיד להם: הכנסת דורשת מכם לשבת תוך שלושה חודשים?

אברהם מיכאלי: תבין, פה זו כבר סוגיה, שוב, זה יחסי עובד-מעביד ומשק וסכסוכים עם ההסתדרות, אני לא רוצה לעשות בלגן.

אברהם מיכאלי: אבל מצד שני, הם לקחו שישה חודשים כי הם יודעים שזה לא בוער לאף אחד, כי הרי הם מנהלים כבר שנים דיונים על הקמת צוות כזה - עד שהקימו סוף סוף צוות דחו את זה לעוד שישה חודשים.

אברהם מיכאלי: מי ממונה על הצוות הבין-משרדי הזה?

עידו בן יצחק: מי עומד בראש הצוות?

עמי ברקוביץ: אני יודע שדן אורן חבר בו, אני חושב שזה ממשרד הכלכלה, אודיע לך.

אברהם מיכאלי: בוא נבדוק את זה, כי אני רוצה שמי שאחראי על הצוות הזה, על הפעלתו - - -

עמי ברקוביץ: אולי שהוא יעדכן אותך.

אברהם מיכאלי: לא רק שיעדכן אותנו, מי שאמור לעדכן אותנו זה עמית לנג בעצם, הוא הישיר, אבל אני רוצה לצמצם שם את לוח הזמנים בשל דחיפות הדברים.

אברהם מיכאלי: כרגע אנחנו רואים שזה יכול להימרח שנים לפי הקצב הזה, אלא אם כן מישהו ייקח את הסוגיה הזאת בידיים בצורה אינטנסיבית ויאשר.

אברהם מיכאלי: בוא נבדוק את זה, ואז להודיע לעמית לנג.

אברהם מיכאלי: אנחנו רוצים שהוא יגרום לכך שהדיונים האלה יוקדמו ככל האפשר, לא פעם בשישה חודשים דיון, כי זה לא יגמר.

עמי ברקוביץ: לפי מה שאני מתרשם העבודה כן אמורה להיות – כך הבנתי מדן אורן.

אברהם מיכאלי: הלוואי, אם אנחנו יודעים שזה מתקדם לכיוון של הסכמות, לא יודע מה אמור להיות שם.

אברהם מיכאלי: הלאה, מה המשרד הבא?

עידו בן יצחק: המשרד להגנת הסביבה, פה אין לנו מכתב.

אברהם מיכאלי: פה אין לנו מכתב, השר ביקש היום לשחרר את המנכ"ל מהישיבה הזאת כי הוא חייב אותו לאיזה עניין אליו הוא כבר התחייב מזמן.

אברהם מיכאלי: יחד עם זאת, השר לקח את זה על עצמו שתוך חודש יוגשו לנו כל התשובות עם לוח הזמנים המוגדר.

אברהם מיכאלי: תגדיר לנו רק מה נשאר למשרד להגנת הסביבה כדי שתוציא להם את הסיכום.

עידו בן יצחק: נשאר להם הנושא של הדברת מזיקים.

אברהם מיכאלי: מה הם התחייבו לנו בפעם הקודמת?

עידו בן יצחק: הם כבר הפיצו תזכיר.

עידו בן יצחק: פעם שעברה הם התחייבו להביא את הצעת החוק לאישור ועדת השרים עד ינואר.

אברהם מיכאלי: ינואר הזה?

עידו בן יצחק: כן.

אברהם מיכאלי: ינואר עבר.

עידו בן יצחק: נכון, זה לא יקרה.

עידו בן יצחק: בשיחה שקיימתי אתם הם העריכו שייקח להם עוד חודשיים.

אברהם מיכאלי: אני לא נותן להם עוד חודשיים, אני לא מאשר להם.

אברהם מיכאלי: ואני אומר לך, אם תוך חודש זה לא יוגש לוועדת שרים - - -

עמי ברקוביץ: אבל השר התחייב.

אברהם מיכאלי: השר התחייב תוך חודש לתת לי לו"ז, אבל השר לא יודע את מה שקורה.

עמי ברקוביץ: אה, לתת לו"ז.

אברהם מיכאלי: אני לא רוצה פה לפרוטוקול הרשמי להגיד מה שהשר אמר לי על שיטת העבודה, גם לא מקובל עליו שככה הדברים נמרחים ונדחים.

אברהם מיכאלי: אמרתי לו שזו כבר הרבה יותר מהפעם העשירית שהם דוחים אותנו בעניין הזה, הם כבר דחו אותנו שנתיים-שלוש בעניין הזה.

אברהם מיכאלי: אני רוצה תוך חודש להודיע לוועדה שתזכיר החוק כבר הונח לוועדת השרים לחקיקה.

אברהם מיכאלי: משרד המשפטים, ראיתם את זה כבר?

עמי ברקוביץ: כן, אני יודע שהם נעזרים במשרד המשפטים בהצעה הלא פורמלית, זה כבר כמעט - - -

עידו בן יצחק: הבנתי שמבחינת משרד המשפטים יש להם מחלוקת עם שני גורמים שמעכבים את הדברים האלה כרגע: משרד החקלאות והשב"כ.

עמי ברקוביץ: הבנת את זה מאורן תמיר?

עידו בן יצחק: מיואל בן עמוס.

עמי ברקוביץ: הבנתי שמבחינת משרד המשפטים זה מתקדם, זאת אומרת שאין - - -

עידו בן יצחק: מה שהם אמרו לי, שיש להם שני גורמים שמעכבים אותם.

אברהם מיכאלי: תראה, גם להגיד לי "שב"כ" ולכן הם לא מתקדמים, לא מקובל עלי.

אברהם מיכאלי: גם עם אנשי השב"כ אפשר להגיע להבנות.

עמי ברקוביץ: נכון.

אברהם מיכאלי: הכול נדחה בגלל שלא נוח להם כנראה להתמקח.

אברהם מיכאלי: אני רוצה שהמכתב הזה יצא גם הפעם לשר ולמנכ"ל בעקבות ההסכמה שלי לפתור אותם מלהופיע פה היום, וגם לא הגישו מכתב כי, בינינו, הם לא היו מוכנים להגיש, מבחינת תוכן הם לא ידעו מה לכתוב והתביישו לכתוב את הדברים האלה, אז השר אמר לי את זה.

אברהם מיכאלי: אני מצפה מהם שבדבר הזה עקב הדחיות החוזרות ונשנות – ואתה יכול לתאר להם את זה כמה פעמים כבר – אני רוצה שתוך חודש תזכיר החוק יונח בוועדת שרים לחקיקה.

עמי ברקוביץ: אבל עוד לא הופץ תזכיר.

עידו בן יצחק: תזכיר הופץ.

אברהם מיכאלי: יונח לוועדת שרים.

אברהם מיכאלי: איזו סיבה יש?

עמי ברקוביץ: תזכיר הופץ?

עידו בן יצחק: כן, לפי מה שכתוב לי פה.

עמי ברקוביץ: מתי הופץ?

עידו בן יצחק: ב-2011 או 2012.

עמי ברקוביץ: אתה מדבר על תקנות רישוי עסקים להדברת מזיקים.

עידו בן יצחק: כן.

עמי ברקוביץ: אז יכול להיות שהם צריכים להפיץ תזכיר מחדש.

אברהם מיכאלי: תקנות או חוק?

אברהם מיכאלי: לא הבנתי.

עידו בן יצחק: חוק.

עמי ברקוביץ: בעדכון שקיבלתי רשום לי שמדובר על הפצת תזכיר.

עידו בן יצחק: לא.

אברהם מיכאלי: אז בוא נוודא את זה.

עמי ברקוביץ: אברר גם את זה.

אברהם מיכאלי: בכל אופן, אם התזכיר כבר אחרי ואם יש מחלוקות, שיפתרו את המחלוקות, ונוסח החוק המוצע על-ידי הממשלה יונח על-ידי המשרד לוועדת שרים עד 22 בפברואר, זה חודש בדיוק.

עמי ברקוביץ: ואם התזכיר עוד לא הופץ?

אברהם מיכאלי: אם הוא לא הופץ אז זה בכלל סיפור.

עידו בן יצחק: הוא הופץ, בטוח.

אברהם מיכאלי: עידו באמת בקטע הזה עוקב אחריהם, אבל תבדוק גם אתה כדי שלא יהיו פספוסים, זה דבר ראשון.

אברהם מיכאלי: מה הדבר השני שהמשרד לאיכות הסביבה חייב לנו?

עידו בן יצחק: הנושא השני הוא יסודות רדיואקטיביים, נושא שאמור להיות מוסדר בחוק הקרינה.

אברהם מיכאלי: קרינה מייננת.

עידו בן יצחק: המייננת, כן.

אברהם מיכאלי: ואיפה החוק הזה מונח היום?

עידו בן יצחק: פה הדיווח שלהם מהישיבה הקודמת, שלא השתנה, הוא שעבודת המטה שלהם תסתיים בחודש יוני.

אברהם מיכאלי: איזה יוני?

עידו בן יצחק: 2014.

אברהם מיכאלי: אז אין להם.

אברהם מיכאלי: אני לא נותן להם יוני 2014, אני רוצה שיגישו תוך חודש לוח זמנים קרוב עם דיווח מפורט איך הם מספיקים בתקופה הקרובה את תזכיר החוק.

אברהם מיכאלי: איפה זה חוק הקרינה המייננת?

אברהם מיכאלי: יש לנו נוסח של חוק קרינה מייננת שכבר עבר בכנסת?

עידו בן יצחק: לא, יש חוק קרינה בלתי מייננת.

אברהם מיכאלי: הבנתי.

עידו בן יצחק: זה יותר האנטנות.

אברהם מיכאלי: אז הדחייה הזאת כבר נעשתה, במשך שנתיים-שלוש כבר שומעים על זה, נכון?

אברהם מיכאלי: כל פעם ביקשו חצי שנה.

אברהם מיכאלי: אז נכתוב לשר: עקב כל הדחיות החוזרות ונשנות, הוועדה קובעת שתוך חודש יוגש לוח הזמנים המוגדר להגשת תזכיר חוק, זה הכול.

אברהם מיכאלי: אם לא, מצדי שיישארו בלי חוק.

אברהם מיכאלי: איך הסתדרו פעם כשלא היו להם צווים?

אברהם מיכאלי: או שתמיד היה להם צו.

עידו בן יצחק: תמיד היה.

אברהם מיכאלי: ידוע לך משהו אצלך בחוק הזה?

עמי ברקוביץ: כתוב לי גם שמדובר על הפצת תזכיר חוק, שהכדור בידי המשרד.

אברהם מיכאלי: בסדר?

אברהם מיכאלי: זה ברור?

אברהם מיכאלי: עם כל ההדגשות, לכל משרד מה שצריך להדגיש.

עידו בן יצחק: כן.

אברהם מיכאלי: מה המשרד האחרון?

אברהם מיכאלי: זה משרד המשפטים שמוזמן להיום?

אברהם מיכאלי: מה יש לנו במשרד המשפטים חוץ משיתוף הפעולה המבורך שלהם בכל החוק?

עידו בן יצחק: יש את חוק הסדרי משפט ומינהל, אתה רוצה?

אברהם מיכאלי: איפה זה עומד?

עמי ברקוביץ: עד כמה שאני מבין זה עדיין נבחן, זה אומנם תיקון לא מורכב באופן מיוחד מבחינה משפטית, אבל יש לו גם הרבה מאוד היבטים אחרים.

אברהם מיכאלי: השאלה, לא בגלל שאתה יושב פה מולי, הבנתי כמה פעמים בהצהרה כללית כזאת, בואו תקדמו לנו את הפקודה למניעת טרור, מבטיח לכם – כך גם גאל חזרה על זה וגם כמה משרדי ממשלה, במיוחד משרד הביטחון – לא נהווה מכשול אחרי אישור הפקודה למניעת טרור, בוועדת החוקה לא נהווה מכשול להכרזה.

אברהם מיכאלי: השאלה אם חוק כזה שאתם רוצים להביא, אם יקרה מצב תיאורטי שתוך חודש-חודשיים הכנסת תאשר אותו, תישארו בלי החוק הזה?

עמי ברקוביץ: מבחינה משפטית החוק הזה פוקע.

אברהם מיכאלי: זאת בדיוק השאלה, איזה נזק יכול להיגרם בכך שהחוק הזה לא יהיה קיים.

עמי ברקוביץ: אבל אני מתאר לעצמי שככל שהמהלכים האלה יתקדמו, באמת אז אפשר יהיה לגבש עמדה.

אברהם מיכאלי: במי תלוי היום גיבוש העמדה - בגורם במשרד המשפטים או שזה בכלל משרדי הממשלה?

עידו בן יצחק: עד כמה שהבנתי זה תלוי בשרה בעצם.

עמי ברקוביץ: בשלב זה כן.

אברהם מיכאלי: מה מונח אצל השרה שזה לא נכתב עד היום?

עמי ברקוביץ: מדובר על תיקון החוק.

עידו בן יצחק: תזכיר החוק.

עמי ברקוביץ: התזכיר, כן.

אברהם מיכאלי: השרה צריכה להחליט אם היא רוצה לקדם את זה?

עמי ברקוביץ: נכון.

אברהם מיכאלי: איך השרה תקדם אם מישהו לא יושב אתה ומראה לה מה, מו, מי?

אברהם מיכאלי: דבר עם הושע גוטליב על זה, צריך לדבר אתו על זה, כי הוא זה שיושב עם השרה ואומר לה.

אברהם מיכאלי: זה חשוב לכם או לא?

אברהם מיכאלי: זה מה שאני רוצה להבין.

אברהם מיכאלי: אם למשרד זה פחות חשוב ולשרה לא חשוב, אז מבחינתי שזה יפקע, ואז לא יהיה להם חוק, לא יהיה לכם כלום.

עמי ברקוביץ: עד כמה שאני מבין זה תיקון שאי-שאפשר לומר שניתן לוותר עליו, לוויתור עליו עלול להיות מחיר.

אברהם מיכאלי: יפה.

עמי ברקוביץ: מצד שני גם לקידום החקיקה בעניין יש רגישויות ומורכבויות שמחייבים שיקול.

עמי ברקוביץ: בכל מקרה, מאחר שמדובר בתיקון שהוא לא תיקון ארוך, אלא בעצם תיקון די נקודתי, אני חושב שיוחלט ככל שתהיה התקדמות במישורים האחרים.

עמי ברקוביץ: ולכן כבר נראה באופק בעצם את סיום מצב החירום, אני לא חושב שיהיה קושי להביא אז את הדברים.

עמי ברקוביץ: אם נביא דוגמה מזה אנחנו - - -

אברהם מיכאלי: מישהו צריך לקחת את כל השיקולים האלה ולהחליט לאיזה כיוון זה מתקדם.

עמי ברקוביץ: נכון.

אברהם מיכאלי: מישהו בא לשרה, ואומר לה: גברתי השרה, ועדה משותפת דורשת תשובה?

עמי ברקוביץ: אני חושב שכתבת בעצמך מכתב לשרה.

אברהם מיכאלי: כתבנו, נכון?

עידו בן יצחק: כן.

אברהם מיכאלי: נכתוב עוד מכתב.

אברהם מיכאלי: מה ענה על זה המנכ"ל?

עידו בן יצחק: המנכ"ל לא ענה על זה, הוא רק ביקש לא להגיע.

עידו בן יצחק: הוא לא התייחס לעניין.

אברהם מיכאלי: הבנתי.

אברהם מיכאלי: מסיבות שלו אני מבין, אבל נוציא עוד מכתב למשרד המשפטים בעניין הזה כדי לדעת ולקבל עמדה תוך חודש, אין שום סיבה לא לקבל עמדה.

אברהם מיכאלי: מותר לשרה לקבל איזו עמדה שהיא רוצה, אני לא מתערב לה.

אברהם מיכאלי: בקטע הזה אני רוצה את עמדת השרה.

אברהם מיכאלי: אתה יודע מה, להוציא מכתב גם למנכ"לית הנכנסת ולמנכ"ל היוצא, אני רוצה שאחד יעביר לשני.

עמי ברקוביץ: אני לא חושב שיש טעם למנכ"ל היוצא כי ב-1 בפברואר הוא מסיים, הוא כבר יקבל אותו בבית.

אברהם מיכאלי: עד שהוא יקבל מכתב הוא כבר לא יהיה.

אברהם מיכאלי: אבל מצד שני מותר לנו להוציא מכתב שהמנכ"לית - - -

עמי ברקוביץ: לכן הייתי כותב: למנכ"ל משרד המשפטים.

אברהם מיכאלי: למנכ"ל משרד המשפטים ולשרה כדי לדעת.

אברהם מיכאלי: זה הדבר היחיד שנותר לנו במשרד המשפטים מבחינת צווים?

עידו בן יצחק: כן.

אברהם מיכאלי: יש בכנסת דברים שקשורים?

עמי ברקוביץ: זה לא צווים, זה תיקון לחוק.

עידו בן יצחק: זה תיקון חוק.

אברהם מיכאלי: תזכיר חוק, כן.

אברהם מיכאלי: מבחינת דברים אחרים שיש פה בוועדות, יש לנו דברים שמשרד המשפטים מצפה לקבל?

עידו בן יצחק: חוק מניעת טרור.

אברהם מיכאלי: את זה כבר יודעים.

אברהם מיכאלי: כרגע כיסינו פחות או יותר?

עידו בן יצחק: כן, אני רק רוצה לעדכן לגבי משרדים שלא הזמנו לפה מלכתחילה, כי הם מתקדמים יותר.

אברהם מיכאלי: איזה משרדים?

עידו בן יצחק: אחד, משרד האנרגיה, הצעת חוק הגז (בטיחות ורישוי) (תיקון מס' 4), הוחל עליו דין רציפות והוא הועבר לוועדת הכלכלה; הצעת חוק משק הדלק עדיין לא הוחל עליה דין רציפות.

אברהם מיכאלי: הנה, זה דברים טכניים, למה?

אברהם מיכאלי: כי עוד לא עברו שבועיים פה או שלא העבירו?

עידו בן יצחק: לא, זה כבר הרבה זמן מונח בכנסת.

עידו בן יצחק: עד כמה שהבנתי ממשרד האנרגיה - כל מיני בעיות צצו פתאום מכיוון של משרד הביטחון.

אברהם מיכאלי: משרד הביטחון מנסה כרגע לעצור מה שאישרו בקדנציה הקודמת?

אברהם מיכאלי: זה מה שיוצא?

עידו בן יצחק: הם רוצים להביע אתם להבנה לפני שהם ממשיכים לקדם את זה.

אברהם מיכאלי: אני חושב שזה כבר, לא רוצה להגדיר פה מילה לא יפה, משחקים של משרדי ממשלה.

אברהם מיכאלי: אני רוצה שתוציא שוב מכתב למנכ"ל, אני לא רוצה לחכות פה יותר, מה שתלוי בהם שיעשו, שיגישו את זה לכנסת.

אברהם מיכאלי: מונח פה בכנסת?

עידו בן יצחק: זה מונח לדעתי כמעט חודשיים בכנסת.

עמי ברקוביץ: רק לא מוצבע.

עידו בן יצחק: רק לא הצביעו עדיין.

אברהם מיכאלי: איך מוצבע אם לא הציגו את זה?

עידו בן יצחק: הציגו.

עידו בן יצחק: הממשלה הודיעה שהיא רוצה להחיל דין רציפות.

אברהם מיכאלי: רק הודיעה, לא עשו הצבעה.

עידו בן יצחק: רק לא הצביעו.

עמי ברקוביץ: לא התקיימה הצבעה.

אברהם מיכאלי: אז תכתוב להם שאני רוצה לקבל מהם תשובה תוך שבועיים, לא תוך חודש, עד 5 בפברואר אני רוצה לקבל תשובה.

אברהם מיכאלי: אם במשרד הביטחון זה לא פורמלי, אז אני לא יכול לפנות למשרד הביטחון בקטע הזה, שמשרד האנרגיה ייתן לנו תשובה.

עידו בן יצחק: זו אחריות שלו.

אברהם מיכאלי: ואז אם יש צורך, אדבר עם יושב-ראש הקואליציה להוות קטליזטור לפתור סכסוכים ונרכז בסוף.

אברהם מיכאלי: אם יש בעיות בתוך הקואליציה, כי הקואליציה מביאה את החוקים לנשיאות וכו', אז נרכז מכתב כזה, אוציא את זה ליושב-ראש הקואליציה ואגיד לו שישב עם כל מי שצריך כדי לפתור את אי-ההבנות ביניהם.

עידו בן יצחק: ונושא נוסף:

עידו בן יצחק: צו הגז (בטיחות ורישוי), שזה צו שאמור להחליף שני צווים אחרים.

עידו בן יצחק: השר חתם עליו השבוע, וזה צריך לעבור לוועדת הכלכלה במהלך השבוע.

אסף פרידמן: לך תדע, עם האסון שקרה עכשיו לא - - -

אברהם מיכאלי: יכול להיות שיפחיד אותם.

אברהם מיכאלי: בסדר, שבוועדת הכלכלה ידונו בזה.

עידו בן יצחק: אולי הם יגידו: הנה, תראו, רציתם משהו – זה על מכלי גז.

אברהם מיכאלי: ועדת הכלכלה תחמיר עם זה.

אברהם מיכאלי: תגיד להם שגם על זה יעדכנו אותנו תוך שבועיים גג, שזה הונח כבר בכנסת.

עידו בן יצחק: הייתי נותן להם אפילו פחות מזה.

אברהם מיכאלי: אז תן פחות.

אברהם מיכאלי: כמה?

עידו בן יצחק: נראה לי שאפשר שבוע.

אברהם מיכאלי: שבוע, מצוין.

עידו בן יצחק: גורם נוסף:

עידו בן יצחק: הרשות להגנת הצרכן.

אברהם מיכאלי: שזה שייך ל?

עידו בן יצחק: זה שייך למשרד הכלכלה, הם היו צריכים להעביר תקנות לגבי ההיבטים הצרכניים של צו הסחר במזון, שהוא צו שבגדול באחריות של משרד הבריאות.

עידו בן יצחק: הם העבירו את התקנות האלה לוועדת הכלכלה לפני כשבועיים.

אברהם מיכאלי: העבירו?

עידו בן יצחק: כן.

אברהם מיכאלי: יש עוד משהו שתקוע אצל הרשות להגנת הצרכן?

עידו בן יצחק: לא.

עידו בן יצחק: אנחנו צריכים לברר אתם לגבי הסיפור של המעליות שנודע לנו רק היום, ומעבר לזה אין לנו יותר.

אברהם מיכאלי: נוציא להם עכשיו מכתב יחד עם השר שממונה עליהם.

אברהם מיכאלי: מי עוד?

עידו בן יצחק: משרד החקלאות – הצעת חוק פיקוח על מזון לבעלי-חיים, התחילו דיונים בוועדת העבודה והרווחה, עוד לא סיימו.

אברהם מיכאלי: אבל אצלם יש משהו תקוע?

עידו בן יצחק: יש אצלם עוד חוק של הדבש שהם התחייבו להעביר אותו לממשלה עד 31 בדצמבר, זה לא קרה עדיין.

אברהם מיכאלי: אז אני רוצה דחוף תזכורת על זה, תוך שבוע אפילו, לא רוצה יותר, כי השר פגש אותי קודם, אמר לי: אני חייב לך משהו?

אברהם מיכאלי: אמרתי לו: לא יודע.

עידו בן יצחק: פטרנו אותם מפה, כי סך הכול רוב הדברים שלהם התקדמו, אבל יש את הסיפור הזה.

אברהם מיכאלי: בסדר, צריך להכניס אותם למעגל של המעקב, בוודאי.

עידו בן יצחק: נושא שני, יש להם שני סטים של תקנות בנושא של החלב.

אברהם מיכאלי: אגב, אתם בכל הדברים האלה, אתה במקביל מעודכן בכל?

עמי ברקוביץ: כן.

אברהם מיכאלי: בסדר גמור.

עידו בן יצחק: יש להם שני סטים של תקנות בנושא של חלב, אחד התחילו לדון בוועדת הכלכלה, עדיין לא סיימו את הדיונים; את הסט השני של התקנות הם בזמנו התחייבו להעביר עד סוף פברואר.

אברהם מיכאלי: ועדת הכלכלה, שוב, אין לי מה לבוא אליה בטענה כי זו ועדת הכלכלה.

עידו בן יצחק: נכון.

עידו בן יצחק: הסט השני בזמנו התחייבו להעביר עד סוף פברואר לוועדת הכלכלה.

אברהם מיכאלי: מה זה?

אברהם מיכאלי: תקנות?

עידו בן יצחק: כן.

אברהם מיכאלי: מתי התחייבו?

עידו בן יצחק: בדיון הקודם.

אברהם מיכאלי: עכשיו אני רוצה לקבל מהם דיווח איפה זה עומד.

אברהם מיכאלי: תגיד להם לתת לי דיווח עד 10 בפברואר.

אברהם מיכאלי: מפברואר זה יכול להידחות לעוד חודש, ואחרי זה נכנס פסח.

עידו בן יצחק: בסדר.

עידו בן יצחק: נושא אחרון - - -

אברהם מיכאלי: עדיין חקלאות?

עידו בן יצחק: לא, סיימנו חקלאות.

עידו בן יצחק: נושא אחרון, יש את הצעת החוק של משרד הפנים בנושא של יציאה לחוץ-לארץ, הנושא הזה למיטב ידיעתי עדיין לא הועלה לוועדת שרים - אולי אתה יכול לעדכן, עמי?

עמי ברקוביץ: זה לא עלה לוועדת שרים.

אברהם מיכאלי: למה?

עידו בן יצחק: גם בגלל אותן מחלוקות.

עמי ברקוביץ: בגלל מחלוקת, אני מבין שנבחנות עכשיו הצעות למציאת איזשהו פתרון שיוכל בכל זאת לגבש הסכמה בנושא, אני מבין שזה נמצא במשרד הפנים.

אברהם מיכאלי: אז תן לי להבין, על המחלוקת הזאת גם מדברים פה שנים.

עידו בן יצחק: לא שנים, אבל חודשים.

עמי ברקוביץ: לא, היא דווקא התעוררה בעקבות חילופי השרים.

אברהם מיכאלי: חוק המסתננים?

עמי ברקוביץ: לא.

אברהם מיכאלי: לא קשור?

עמי ברקוביץ: לא, זה בעצם בעקבות חילופי השרים.

עמי ברקוביץ: דווקא אני חושב שזה התעורר יותר בממשלה החדשה, עד כמה שאני מבין.

אברהם מיכאלי: המחלוקת היא מול מי?

אברהם מיכאלי: משרד הפנים מול?

עמי ברקוביץ: משרד הפנים מול משרד המשפטים בעיקר, אבל יכול להיות שגם משרד הביטחון, אבל בעיקר הייתה שאלה של קיום סמכויות מקבילות.

אברהם מיכאלי: אז מי תופס את כולם במעגל ומושיב אותם?

אברהם מיכאלי: כי אם לא, הם לא ישבו.

עמי ברקוביץ: אני חושב שיש כוונה ורצון לסיים את זה כדי להביא את זה לוועדת שרים - יושבים וכדומה, אבל אוכל לעדכן אותך.

אברהם מיכאלי: אני מציע שתוציא מכתב למי שאחראי קודם כול כלפינו, זה שר הפנים, נכון?

עידו בן יצחק: כן.

אברהם מיכאלי: מנכ"ל משרד הפנים, אני רוצה ממנו תשובה - - -

עידו בן יצחק: מנכ"ל רשות האוכלוסין אני חושב שיותר - - -

עמי ברקוביץ: כן.

אברהם מיכאלי: אז אותו גם תביא הנה, אם לא, תגיד לו שאני לא מאשר לו ביומטרי.

אברהם מיכאלי: הוא צריך לחזור אלינו עוד בעניין הביומטרי, הרי זה ניסיון.

אברהם מיכאלי: אני יושב-ראש הוועדה המשותפת של הביומטרי, אבל עוד לא בחרנו עכשיו מחדש, אז נביא אותו אם צריך להביא אותו.

אברהם מיכאלי: קודם כול מנכ"ל, יש מנכ"ל היום, יש ממלא-מקום.

עמי ברקוביץ: אבל יכול להיות שזה יסתיים עוד קודם, כנראה זה משהו נקודתי, אם אתה רוצה אוכל לברר לך את זה, אין בעיה, אתה יכול לפנות.

אברהם מיכאלי: אני רוצה תשובות מהמנכ"ל כדי שירגיש שאני רוצה אותן ממנו.

אברהם מיכאלי: איפה שזה לא נפתר אז תעזרו לי.

עמי ברקוביץ: מאה אחוז, אבל אנחנו רואים שזה כבר – יכול להיות שאין צורך.

עמי ברקוביץ: בקיצור, אברר.

אברהם מיכאלי: אין בעיה, תעדכן את עידו, תגיד לי.

עמי ברקוביץ: אעדכן את עידו.

אברהם מיכאלי: אני רוצה שהוא ידע שאני עדיין מצפה ממנו לתשובה.

אברהם מיכאלי: יש שם ממלא-מקום מנכ"ל היום שהוא מנכ"ל בפועל.

אברהם מיכאלי: איך קוראים לו? שוקי?

אסף פרידמן: באיזה משרד?

אברהם מיכאלי: משרד הפנים, שוקי עמרני הוא המנכ"ל היום.

עמי ברקוביץ: כן.

אברהם מיכאלי: הוא עזב.

עמי ברקוביץ: רשות האוכלוסין היא - - -

עידו בן יצחק: רשות האוכלוסין מטפלת בזה.

אברהם מיכאלי: מנכ"ל רשות האוכלוסין זה אמנון בן עמי.

אברהם מיכאלי: לדעתי, תוציא למי שאתה מתכתב מולו, אבל ברמה הביצועית הפעם שהמנכ"ל יהיה אחראי כלפינו, וגם אם הוא רשות או רשות להגירה תוציא גם לו.

אברהם מיכאלי: תוציא העתק לשר.

עמי ברקוביץ: את התשובה תדע לתת לך אודליה אדרי.

עידו בן יצחק: כן, היא הייתה אצלנו בוועדה.

אברהם מיכאלי: אז משרד הפנים כרגע חייב לנו את זה חוץ ממה שיש פה בוועדות.

אברהם מיכאלי: יש בוועדות עוד משהו שלהם?

עידו בן יצחק: לא.

אברהם מיכאלי: אין לנו.

אברהם מיכאלי: תראה, אנחנו מתחילים כבר לרכז את כל הדברים האלה.

אברהם מיכאלי: אני רוצה את כל רשימת הדברים שבוועדות, יש לנו הרי סימונים, יודעים בדיוק, נכון?

עידו בן יצחק: כן.

אברהם מיכאלי: ואז נעשה שוב סבב חדש.

אברהם מיכאלי: מתי שלחנו בפעם האחרונה מכתב?

אברהם מיכאלי: לפני חודש וחצי?

אברהם מיכאלי: מאיזה הכרזה?

אברהם מיכאלי: לקראת ההכרזה?

עידו בן יצחק: נדמה לי שבנובמבר.

אברהם מיכאלי: אז אם אפשר בבקשה לשחזר לי את המכתבים האלה, נוציא להם מחדש - ליושב-ראש הכנסת מחדש, הוא כבר לא בעניינים, הוא ביקש מאתנו משהו, הוא אמר: תנו לי, איך הוא קרא לזה בזמנו?

אברהם מיכאלי: מתווה קלינטון, לא יודע מה הוא אמר על זה.

אברהם מיכאלי: הוא אמר: תנו לי - - -

עידו בן יצחק: מפת דרכים.

אברהם מיכאלי: הוא רצה מפת דרכים.

אברהם מיכאלי: אז נגיד מפת דרכים שהוא יקרא לכל יושבי-ראש הוועדות, ויגידו: אחת, שתיים, שלוש.

אברהם מיכאלי: בסדר?

עידו בן יצחק: בסדר.

אברהם מיכאלי: זה לגבי ועדות.

אברהם מיכאלי: לגבי ועדת החוקה, אני מבקש דחוף לשבת שוב עם איל ועם סיגל ועם מי שצריך.

אברהם מיכאלי: בפעם הקודמת נתתי לכם לשבת במשפחה, עכשיו אני חודר למשפחה.

אברהם מיכאלי: אני רוצה לבוא לשם, אני רוצה להבהיר שלא יכול להיות שאנחנו כל שבוע נשמע - כי דודו רותם הבטיח לי שזה נכנס כבר לסדר-היום, אז כנראה מונעים ממנו, כי אומרים לו: לא מוכנים.

אברהם מיכאלי: אני רוצה פגישה הכי דחופה עם איל כדי שנשב ביחד ונשמע איך אנחנו מתחילים כבר לדון.

אברהם מיכאלי: תבין, יש גם איזו השפעה פסיכולוגית אפילו כשמתחילים לדון בחוק הזה, אז תוך כדי תנועה.

אסף פרידמן: זה הדבר הכי אפקטיבי במשרדים.

אברהם מיכאלי: לכן אני אומר לך, אני כרגע יכול לשבת עם איל ואתכם ביחד, הצוות שלנו, הצוות של ועדת החוקה, ושם נקבל החלטות.

אברהם מיכאלי: משרד הביטחון טען ש-14 ישיבות תיאום, אני לא יודע על מה הם מדברים, אני לא נכנס לכל ישיבות התיאום, אני רוצה שהדבר הזה יובא כבר, הרי הנוסח כבר קיים, אני לא בא כרגע לכתוב נוסח.

אברהם מיכאלי: המליאה כבר אישרה קריאה ראשונה.

עמי ברקוביץ: כן.

עידו בן יצחק: אתה יודע, הכנסת - - -

אברהם מיכאלי: בסדר, הכנסת לא כותבת את החוק מחדש, עם כל הכבוד, הכנסת באה לדון במה שהממשלה מבקשת.

אברהם מיכאלי: יכול להיות שהממשלה תמשוך את החוק, זה משהו אחר, אבל כרגע אני לא רואה שהולכים למשוך את החוק.

אברהם מיכאלי: אז את זה נעשה בלי קשר לזה, נעשה לאיל פגישה הכי דחופה, תגיד לכל הצוות שלכם, למירי, עם כולם נשב, גם שסיגל מצדי תבוא עם הצוות שלה.

אברהם מיכאלי: אני רוצה לוח זמנים איך ועדת החוקה מתקדמת.

אברהם מיכאלי: עם דודו אני מדבר כל הזמן, אבל דודו אומר לי: תעזור לי עם הייעוץ המשפטי.

אברהם מיכאלי: עוד משהו להיום?

אברהם מיכאלי: תודה רבה.